amanoisuno/poet huggingface dataset:
桃源行 李綱
武陵溪水流潺潺，漁舟鼓枻迷泝沿。谿窮路盡恍何處，桃花爛漫蒸川原。花間邑屋自連接，雲外雞犬聲相喧。衣裳不同俎豆古，見客驚怪爭來前。殺雞爲黍持勸客，借問世上今何年。自從秦亂避徭役，子孫居此因蟬聯。不知漢祖以劍起，况復魏晉稱戈鋋。慇懃留客不肯住，落花流水空依然。淵明作記真好事，世人粉飾言神仙。我觀閩境多如此，峻谿絕嶺難攀緣。其間往往有居者，自富水竹饒田園。耄倪不復識官府，豈憚黠吏催租錢。養生送死良自得，終歲飽食仍安眠。何須更論神仙事，只此便是桃花源。
隱圃巖桂盛開興宗屢以爲供賦長篇以謝其意并簡志宏 李綱
沙陽巖桂雖云多，不若隱圃爲駢羅。結根盤據極高大，蔭庭一畝纔數科。青葱翠蓋俯軒檻，夭矯蒼虬交枝柯。森森密葉碧如玉，撲撲細蘂黄於鵝。風傳賸馥尚酷烈，月散清影長婆娑。幽香豈止到十里，妙質端恐移金波。不隨春景鬭姸媚，直與秋色爭清和。芳鮮似欲伴佳菊，冷落更覺憐衰荷。幽人愛此自培植，林下不知雙鬢皤。爲予折贈誠有意，欲遣鼻觀通禪那。吾衰萬事付之懶，不飲奈此秋光何。徑須造詣謀一醉，莫待花落霑庭莎。妙香吸引入肺腑，吐作佳句同吟哦。
四花四首 芙蓉 李綱
浥露披風浩莫收，嫣然秀色照清秋。佳人日暮來何處，翠袖紅粧相對愁。
四花四首 金燈 李綱
葉卷須虬朵朵圓，化工如解刻雕然。金燈玉柱歸天上，何事生來小檻前。
四花四首 紅蕉 李綱
但見風來搖翠尾，那知露下濯紅英。色空須信元同體，誰把丹青與染成。
四花四首 雞冠 李綱
花蘂成冠巧學雞，刻雕誰謂染胭脂。曉來得雨猶鮮好，却似昂然欲鬭時。
從鄧季明求菊花 李綱
樂全治幽圃，種花如種田。秋來菊有花，亦復爭芳姸。璀璨碧玉蕾，散作黄金錢。風靜香自遠，露寒色爭鮮。乃知萬物性，皆欲全其天。九日忽已近，淵明思悠然。願移東籬下，植此西軒前。我有一壺酒，泛之可延年。不嫌盤筯薄，同作飲中仙。
燈花 李綱
禪室方清夜，寒燈自結花。那知人有喜，且慰客思家。瑣碎星鋩密，紅圓玉粒斜。爲傳千里信，安穏到天涯。
秋日有感 李綱
秋水澹澄澈，秋山鬱嵳峨。我遊谿山亭，山空水增波。感此物華暮，風林搖落多。惟有青青松，獨立不改柯。喬然傲霜霰，歲晏將如何。
秋思十首  其一 李綱
朝來秋色高，西山有爽氣。開軒遠相望，自得靜中意。那知宋玉悲，肯灑楊朱淚。逍遙天地間，俯仰可無愧。
秋思十首  其二 李綱
夜永秋氣凉，泠然入窗牖。照眼一編書，開懷一壺酒。念身幸無恨，齒髪猶未朽。富貴如浮雲，於我亦何有。
秋思十首  其三 李綱
南方秋節晚，九月始凄清。草木忽搖落，坐使客心驚。橐籥無暫息，機緘殊不停。未能超物外，慷慨念平生。
秋思十首  其四 李綱
露下秋草衰，蒹葭亦蒼蒼。森然巖中桂，十里飄天香。深林靜杳冥，無人自芬芳。採掇滿禪室，閑中氣味長。
秋思十首  其五 李綱
秋雲澹無依，皛皛映寒日。卷舒誰使之，聚散在倐忽。出岫本無心，行空寧有質。功成歸何方，妙用藏於密。
秋思十首  其六 李綱
秋風晚蕭索，凄然遂成林。百穀欲成實，見此造物心。清凉入户牖，天光爲沈陰。禪房有羈客，抱膝正長吟。
秋思十首  其七 李綱
秋風動禾黍，泛泛凄芳馨。散策步田野，欣此百穀成。林下父老醉，雲間雞犬聲。豐年誠可樂，安得遂吾生。
秋思十首  其八 李綱
秋月照我心，清光奈愁何。回薄萬古恨，月愁應更多。獨飲不成醉，遡月空長歌。安得一丸藥，高奔伴姮娥。
秋思十首  其九 李綱
古后有明訓，霜降休百工。草木日搖落，蟋蟀鳴堂中。豈不感時節，念此歲復窮。勞生真一夢，飄泊隨西東。
秋思十首  其一○ 李綱
百卉秋具腓，先隕惟梧桐。豈無貞潔者，獨立青霜中。艷艷籬下菊，青青嶺頭松。與君爲德友，相好永無窮。
鄧成彦病以詩來問所以治病者作詩答之 李綱
四大假合初不真，筋脈纒絡相依因。□□□□類芭蕉，須叟變滅如浮雲。風寒暑濕起衆疾，痛楚展轉勞吟呻。醫工對治巧用藥，分别佐使甘酸辛。須知病者誰受病，其中必有不病人。於斯薦取自調伏，沈痾消散如埃塵。本來面目只一體，安用更分精與神。欲識其中不病者，即是毗盧清淨身。
興宗志宏見和巖桂長篇再賦前韻奉呈 李綱
月中有桂光更多，扶疏一輪枝幹羅。天風飄下廣寒子，豈與凡種同其科。四時不改碧玉葉，滿庭自擢青銅柯。森然衆木共培植，無異野鶴羣雞鵝。秋來隱圃風露冷，噴花看蘂尤婆娑。圃中自有隱君子，心與世遠恬無波。對花度此九秋色，不以物外傷天和。西隣栟櫚更好古，妙年欲製芰與荷。連墻請謁不知倦，宜爾鬢髪忘其皤。天生逸才當有用，委棄寂寞理則那。吾衰尚有惜花意，零落奈此馨香何。却思梁谿有小圃，只恐松竹荒寒莎。未能歸去老三徑，且把詩句從公哦。
九日 李綱
常年九日必題詩，况此飄零海一涯。黄菊未開青蓓蕾，白醪聊吸碧玻瓈。登山但極孤雲目，整帽還羞短髪箆。弟妺奉親傾壽斝，茱萸徧插定吾思。
菊花開日即重陽二首  其一 李綱
南方氣候殊，佳月即中秋。昨者月既望，蕭蕭風雨愁。安得一輪玉，清光滿溪樓。酌酒自起舞，與之相獻酬。
菊花開日即重陽二首  其二 李綱
南方氣候殊，有菊即重陽。九日今已近，青蘂未可嘗。安得黄金花，泛此白玉觴。會當爛漫開，爲插滿頭香。
次韻杜子美九日藍田崔氏莊 李綱
遠謫須知懷抱寛，節逢九日亦追歡。手挼青蘂看浮醆，蠟剪黄花戲插冠。淅淅斜風飛敗葉，蕭蕭細雨作輕寒。天涯只是思親切，更把家書再四看。
和陶淵明採菊東籬下二首  其一 李綱
九日但孤坐，悄然無世喧。菊花殊未開，始知氣候偏。開軒寓遠目，相對惟青山。昏鴉已接翅，獨鶴何時還。且盡杯中物，此外無足言。
和陶淵明採菊東籬下二首  其二 李綱
小雨濕叢菊，何當噴金英。嚼蘂亦可人，蕭然慰我情。羈旅念家遠，濁酒還獨傾。雲表雁初過，草根蟲自鳴。歲晏將如何，一醉豁平生。
寓軒用竹爲窗隔以禦西風戲成小詩紀其事示志宏 李綱
昔我自帝所，遠謫來沙陽。由春以涉夏，及此秋氣凉。節物日凄緊，白露結爲霜。行當入室處，聊復葺我堂。伐竹製窗牖，樸素無青黄。西風屏寒色，短日來孤光。草木已零落，但聞菊蘂香。超然適燕處，便足傲羲皇。釋氏戒戀著，一宿寄枯桑。今我日必葺，於道無乃荒。彼以著故戒，無著何所妨。譬猶夢中境，離著可兩忘。儻能達此理，隨寓皆道場。
傳畫美人戲成 李綱
美人顔色嬌如花，鬒髪光翳朝陽鵶。玉釵斜插翠眉蹙，豈亦有恨來天涯。畫工善畫無窮意，故把雙眸翦秋水。丹青幻出亦動人，况復嫣然能啓齒。年來居士心如灰，草户金鎚擊不開。縱教天女來相試，虛煩雲雨下陽臺。
傳畫忠義圖 李綱
君臣以道合，言出心莫逆。膏澤下於民，美化施無極。中世此道衰，言如水投石。義士以死爭，直諫或有益。折檻制留今，斷鞅事存昔。當車血污輪，伏蒲涕霑席。昭然貫日誠，屹爾迴天力。誰將丹青手，圖此忠義跡。傳之置坐隅，能使懦夫激。斯人不復見，壯哉古遺直。
四皓 李綱
皓髪龐眉四老翁，商山採盡紫芝叢。安劉畢竟成何事，空墮留侯巧計中。
高祖 李綱
落魄劉郎仗衆謀，無心將將却成優。誰言大度能容物，舊怨還封羮頡侯。
得家信報淮南飛蝗渡江入浙歲事殊可憂感而賦詩 李綱
聞說飛蝗起自淮，勢如風雨渡江來。我家歲事何須慮，只恐人言不是災。
九月十四夜月蝕 李綱
碧落遙升白玉盆，云何中夜黯然昏。初疑半被微雲掩，浸恐全無巨吻吞。慘淡乍看蟾魄出，扶疏更喜桂華存。妖蟆磔死猶餘罪，此外羣星盡可原。
讀劉向傳 李綱
晝觀書傳夜觀星，感憤陳辭出至誠。梓柱指明王氏切，優柔不斷豈能行。
題李伯時畫老子岀關圖 李綱
請說常無衆妙門，當時關尹意何勤。青牛西去連沙漠，紫氣東來見瑞氛。妙法不離三十輻，至言都在五千文。世人不解宗慈儉，只欲長生躡白雲。
題入定僧持法師畫像 李綱
形若龍蛇千歲蟄，神如日月四時新。豈知雞足山中客，元屬蓮華社裏人。嶺上祖師提隻履，烟中普化露全身。拘拘守定乾皮袋，畢竟如何始是真。
題富鄭公畫像 李綱
天驕自昔難羈縻，憑陵中夏侵北垂。秦城萬里塹山谷，漢女遠嫁爲閼氏。赫然武帝事征伐，天下騷動士馬疲。古來制禦無上策，本朝鎮撫誠得宜。祖宗守邊有良將，胡騎遠遯不敢窺。澶淵之役起倉卒，當時衆議何其危。萊公庭爭乃親討，貔虎百萬從六飛。弩機暗發虜酋殞，震怖屈膝祈完歸。歡盟從此到今日，生靈休息誠賴之。中間桀驁邀歲賜，懸河之辯亦莫支。篤生鄭公爲民社，一言剖决遂不疑。萊鄭之功實終始，配入太廟銘鼎彞。我生後公不及識，再拜圖像涕泗洟。安得如公之人在廊廟，坐使德澤漸烝黎。
明妃曲 李綱
昭君自恃顔如花，肯賂畫史丹青加。十年望幸不得見，一日遠嫁來天涯。辭宫脉脉灑紅淚，出塞漠漠驚黄沙。寧辭玉質配夷虜，但恨拙謀羞漢家。穹廬腥羶厭酥酪，曲調幽怨傳琵琶。漢宫美女不知數，骨委黄土紛如麻。當時失意雖可恨，猶得千古詩人誇。
九月十五日夜同陳興宗鄧志宏登凝翠閣觀月 李綱
溪閣臨虛面勢寛，涼天佳月共追歡。漁舟忽動水光碎，桂魄未髙山影寒。色染林巒烟漠漠，氣侵笑語露漫漫。須知此景人間少，更泛蘭槳遠處看。
是夜復乘泛碧齋至北溪口觀新橋與興宗志宏分題予得泛字 李綱
秋髙氣倍清，夜靜舟初泛。露華浩如洗，月色寒可鑒。林巒與邑屋，左右入軒檻。晶熒星影搖，崷崒山光蘸。風微煙羃羃，溪遠波湛湛。端疑客乘槎，坐使雲河犯。觀梁且停橈，戀月愁繫纜。景幽費摹寫，思妙造古淡。吾方久於此，勝賞豈云暫。願同二三子，險韻時得探。
志宏得碧字以詩來次其韻 李綱
明月照清溪，影落千尋碧。輕風皺微瀾，蕩漾搖金色。相攜理桂檝，及此萬籟寂。天空露氣寒，棲鳥正縮瑟。何人起秋思，數弄月中笛。坐使遷客情，悽然感去國。清遊得英俊，勝賞飽泉石。豈殊在吾家，親戚欬於側。賦詩各言懷，險韻對勍敵。歸來氣未衰，開匣看三尺。
興宗得齋字以詩來次其韻 李綱
佳月靄秋色，翛然感予懷。言攜二三友，泛此溪中齋。風露生萬里，屋木憑兩涯。淒微煙霧合，芬馥天香來。恍若度雲漢，奔月遊瑶臺。灝氣集肺腑，灑濯無纖埃。沉沉夜寥閴，迴舟興悠哉。澄波靜如練，何異浮江淮。但恨景物美，實難賦詠才。斯文當共勉，天意屬吾儕。
凝翠晚望五絕句  其一 李綱
白蘋紅蓼滿汀洲，淅淅西風古渡頭。寒日無情又西下，清溪不語水東流。
凝翠晚望五絕句  其二 李綱
桂香泛泛滿秋風，十里沙溪一望中。景物隨時慰牢落，羈臣那解感飄蓬。
凝翠晚望五絕句  其三 李綱
日輪隱隱落西山，尚有殘陽木杪間。暮暮朝朝成底事，可憐飛鳥自知還。
凝翠晚望五絕句  其四 李綱
林中輕素起寒煙，兩兩飛鷗傍釣船。心在江湖歸未得，晚來幽獨更悽然。
凝翠晚望五絕句  其五 李綱
白雲點破亂山青，影落寒谿晚更明。誰謂天涯無鴈到，雝雝初聽兩三聲。
秋意二首  其一 李綱
蕭蕭南浦白雲秋，楓葉蘆花相對愁。何必更窮千里目，亂山凝碧滿溪樓。
秋意二首  其二 李綱
清霜夜落梧楸樹，脫葉驚風隕如雨。一番掃盡一番新，策杖閑將黄葉數。
和唐人張爲秋醉歌 李綱
秋風愈淒緊，感此梁谿翁。煙水出砂石，風霜脫梧桐。歲晏無與歡，步屧攜蒼笻。俯視檻中菊，仰瞻峰頂松。有酒聊自適，旋滴真珠紅。長鯨吸百川，坐使玉樽空。念古壯氣激，懷家歸興濃。陶然不知醉，如墮烟霧中。醉魂眇安往，夢渡江水東。髣髴生六翮，飄忽騰雙龍。醒來無所見，溪冷山重重。紗窗透殘月，瓦枕來疏鐘。起視夜將闌，星河粲玲瓏。乘風欲輕舉，骨肉疑都融。却思向來醉，豈離方寸地。長醉不用醒，蕭然謝名利。
讀陸龜蒙散人歌三復而悲之賦詩以卒其志 李綱
江湖散人氣節奇，布衣韋带霜鬢垂。有田甫里多水潦，闔門百指長號饑。躬耕粗足輸賦稅，時赴嘉客同襟期。西風笠澤起秋色，菰蒲初熟鱸鱖肥。扁舟乘興不知晚，筆牀茶竈常相隨。著書叢雜自編錄，巧怪不擇文與詩。那能枉道竊爵禄，但欲亂世全妻兒。胸中豈無佐時略，却笑諸郎殊不知。當年富貴盡磨滅，惟有夫子傳於斯。三髙名配范與李，散人雖散元非癡。
巖桂再開尤盛汲水飬之其香滿室墮蘂几案間燦然可愛嗅玩因爲賦小詩 李綱
桂華十里凌霜空，再開愈覺秋光濃。幽人贈我不知數，芬馥飄滿禪房中。蔌蔌風枝墮煙蘂，璀燦金英霑案几。不須掃去任飄零，從使清香在毫紙。
遊栖雲寺 李綱
清曉戒徒御，出郊爲勝遊。霜林半搖落，肅穆天地秋。散策陟峻嶺，憑髙瞰清流。禪居得蘭若，迥覺林泉優。露草淒更碧，風松鬱相繆。山空鐘磬響，地勝池臺幽。竹色森不改，桂香泱漭浮。經行豈蓮社，景物如虎丘。流水人寂寂，歸雲晚悠悠。惜哉光景促，妙賞難淹留。却步出山徑，猶迴戀山眸。登臨興未盡，更理溪中舟。
自西津乘泛碧齋歸邑小雨 李綱
亂山深處翠光浮，山寺歸來泛彩舟。十里峰巒凝翠靄，一溪煙雨灑清秋。漁燈照水明還暗，野桂飄香散不收。只向畫中求好景，不知身在畫中遊。
是日聞報御筆許牽復有感 李綱
聞有佳音自日邊，羈臣感極却悽然。矜愚本自加三宥，作賦休云謫九年。戲膝但能紆彩服，侍香那復望青氈。恩隆天地當何報，擊壤爲甿老一鄽。
畫荔枝圖 李綱
南閩荔枝名四方，非因謫官那得嘗。丁香爲核玉爲葉，絳綃爲殻冰爲瓤。烱如明珠出老蚌，燦如艷女披紅裳。膜凝雲母本來薄，液貯甘露初不漿。剖擎頗訝水晶滑，咀嚼但覺瓊瑶香。貢餘雖幸得一飽，無那品目多難詳。丹青巧爲拂絹素，數種磊落皆其良。牛心最大蚶殻褊，虎皮斑駮龍牙長。火山早依炎氣熟，中元晚待秋風凉。色奇更變江家綠，味旨尤稱十八娘。葡萄結實極繁盛，硫黄著子何芬芳。若將牡丹與比並，好把陳紫同姚黄。雖云香味不可畫，悅目自足垂虛堂。飫餐更得畫歸去，須信遠謫元非狂。
叢菊數日來頗有開意戲題 李綱
愛菊如淵明，憑欄惜花晏。朝來有開意，嫩蘂肥欲綻。願承玉露漙，一吐金英粲。臨風嗅馨香，爲爾發三歎。
得了翁書并寄石芝云其味初淡中苦已而發甘鮮有此味者感而賦詩 李綱
海日氣射蒼崖根，石上生枝乾蘚文。構梯採掇資好事，中有至味難爲言。豈惟食淡兼攻苦，嚼蠟茹荼多欲吐。清甘徐發齒頰間，潄以寒泉如飲乳。幽人贈我意已深，一掬可比千黄金。世間此味知者鮮，往往既吐還追尋。我欲持之獻君子，自古至言多逆耳。願於苦處辨忠良，若待迴甘真晚矣。
次韻和歸去來集字十首  其一 李綱
少負丘壑志，誤嬰軒冕榮。剛腸難隱忍，懶性倦將迎。學佛欣自得，謫官知物輕。悠悠勢利子，千古見交情。
次韻和歸去來集字十首  其二 李綱
壯志已衰落，頺然成懦夫。編須休虎穴，曳尾且龜塗。松菊猶可理，田園將欲蕪。親朋悅情話，濁酒在觴壺。
次韻和歸去來集字十首  其三 李綱
軒冕豈足戀，田園誠可歡。村村自花柳，物物寄游觀。舊事不復憶，吾生良易安。南窗審容膝，歸去學鯢桓。
次韻和歸去來集字十首  其四 李綱
聞說詔初下，預知歸有期。趣裝行去矣，俟命且安之。出處宛如夢，去來惟有詩。爲傳千里信，先報棣華知。
次韻和歸去來集字十首  其五 李綱
曠蕩推新澤，迂疏念昔非。休爲賈生賦，且治老萊衣。報國撫長劍，懷親歌式微。憑髙望吴越，千里白雲飛。
次韻和歸去來集字十首  其六 李綱
寤寐在親所，得歸欣載奔。綵衣猶在笥，素髪已垂門。遣興詩千首，忘憂酒一罇。歸歟理三徑，松菊故應存。
次韻和歸去來集字十首  其七 李綱
歸去復歸去，溪山滿眼前。公垂餘舊館，鴻漸有甘泉。結宇依青嶂，開池浸碧天。餘波到山下，更漑萬家田。
次韻和歸去來集字十首  其八 李綱
薄責思已厚，聽歸初不留。昔來聊坎止，今去亦川流。圖史自可樂，親朋相與遊。罇中常有酒，此外復何求。
次韻和歸去來集字十首  其九 李綱
舊隱北山北，結廬猶可尋。曾傳種松法，當遂採芝心。有酒且觴客，無絃何用琴。一生幾量屐，慎勿廢登臨。
次韻和歸去來集字十首  其一○ 李綱
處世若大夢，吾生感行休。何須縳軒冕，且復傲林丘。雲木千巖秀，煙波萬壑流。忘機齊物我，魚鳥與君遊。
送羅惇詩赴舉 李綱
計偕西去不容遲，暫聚還分與願違。丹桂一枝應俯拾，青雲萬里看横飛。我方謫宦陪鳩杖，子欲成名戲綵衣。努力爭先龍虎榜，發揮家學慰庭闈。
從人於柳木得芝一本面徑尺餘體圓而欹正類荷葉惜其生於僻遠不得與奏牘爲賦此詩 李綱
草木何爲亦發祥，靈芝三秀向沙陽。成叢已茁枯梅上，盈尺還生臥柳傍。葉若圓荷方瀉露，色如紫椹更飄香。惜哉地去長安遠，不使公卿草賀章。
將去沙陽留别鄧季明諸公 李綱
一載沙陽信有緣，寛恩許去却依然。碧齋翠閣已如夢，明月清風長自妍。溪上客舟横一葉，篋中詩卷賸千篇。諸公别後應思我，茗飲時時到寓軒。
疇老修撰見示七峰吟因成七言十韻律詩以叙别 李綱
謫墮閩山款棟閎，日親髙義慰平生。忘年許結看經社，乘興時參在野旌。三徑髙懷窮水石，七峰佳氣入軒楹。舫齋談笑龜魚慣，翠閣吟哦卷軸成。方幸遊從陪杖屨，敢將蹤跡歎蓬萍。寛恩宥罪千鈞重，小艇浮溪一葉輕。北闕未應容接武，東臯從此遂躬耕。寧親幸愜區區志，去德還深戀戀情。般若光中無聚散，毗盧海裏任從横。願公更展垂天翼，拭目鵬摶九萬程。
自沙陽乘泛碧齋至洛陽口 李綱
罪大昔來謫，恩寛今許歸。碧齋還泛泛，翠閣已依依。簫鼓轉山曲，旌旗搖夕暉。餘霞方散亂，倦鳥亦歸飛。頗悟邯鄲夢，還尋萊子衣。耄倪嗟得去，朋友惜相違。詎有甘棠愛，徒知蘧玉非。勞生成底事，歸老釣魚磯。
留題雙溪閣書呈南劍守謝少卿 李綱
華構何年玉斧修，規摹宏麗屬賢侯。治成不廢登臨樂，望遠宜窮水石幽。千里煙雲瞻北闕，四時風景冠南州。山如蟠踞成龍虎，劍有雌雄射斗牛。天倚筆峰排玉筍，仙留篆石浸銀鈎。二川俯瞰丁爲字，萬室傍連蜃結樓。罇俎幸容陪勝賞，笙歌更覺助清遊。朝雲暮雨滕王閣，明月清風白鷺洲。夢草惠連留句法，遊山安石繼風流。尚能執筆從公賦，却恨歸鞍不可留。
黄道夫約遊南山無名菴謁包法師 李綱
碧山盤屈白雲凝，竹徑通幽水石清。門對演仙千古在，道人何事學無名。
奉酬陳之元教授見贈次韻 李綱
謫官因得窮林泉，陶寫聊復資詩篇。青岑疊疊山滿眼，碧波湛湛溪涵天。南連海嶠饒霧雨，北望吴越淒風煙。感懷觸目還得句，但可娱戲那敢傳。譬猶候蟲與時鳥，自鳴自已真偶然。豈知飄落廣文耳，飾以妙語煩雕鐫。與公平生未相識，一見傾心誰與易。沙陽百里阻遊從，注目寒空暮雲碧。朅來邂逅慰所思，況得新詩飛霹靂。我今歸去隱梁谿，遠跡江湖飬愚直。看公白日上青霄，九萬扶搖不勞力。
謝德夫約遊開平寺 李綱
出郭山村僻，尋真殿閣幽。雙溪餘賞興，五馬故來遊。鐘梵含古思，林泉銷客愁。歸歟碧雲合，羅綺滿蘭舟。
謝守送别至黯淡寺 李綱
送遠勞爲黯淡行，西風斜日嫋雙旌。舟如一葉波濤舞，灘作半天風雨聲。修竹拂雲青蓊鬱，圓峰對閣翠崢嶸。如公髙義今人少，行客空餘戀德情。
長灘驛次韻陸惇禮留題二絕句  其一 李綱
文彩飄颻青瑣郎，朝班同望赭袍光。嶺雲深處觀題句，使我幡然念帝鄉。
長灘驛次韻陸惇禮留題二絕句  其二 李綱
當年狂直叩龍墀，謫墮閩山省舊非。須信寛恩若天地，纔周歲律已容歸。
題黄亭驛 李綱
雲山一带碧崔嵬，迎我南遷又北迴。歲籥纔周兩經歷，此行端爲武夷來。
武夷行 李綱
憶昨退朝門下省，槐影扶疏清晝永。瑣窗一枕夢仙山，覺來毛骨猶清冷。謫官道出武夷山，風景翛然似夢間。碧溪九曲山萬疊，況值密雪妝煙鬟。寛恩今日容歸去，笑指洞天尋舊路。霜晴日暖白雲深，遥望幔亭天一柱。羽人導我遊仙谿，翠壁蒼崖晚更奇。浩歌快飲縱迴櫂，星月耿耿風淒淒。曉來換骨巖中看，玉潤金堅餘片片。三姝駢立映彤霞，二水交流縈素練。征鞍欲去更從容，仙境靈跡豈易逢。他日追思不可到，夢魂還過七閩中。
泛遊仙溪 李綱
去年遊仙滿溪雪，今年遊仙一船月。武夷已擅天下奇，雪月相輝更幽絕。前生定在此山中，緣熟重遊六六峰。慚愧真仙借光景，恨無道骨與仙風。
别武夷途中偶成寄觀妙法師 李綱
道妙觀來物物通，武夷仙境幸相逢。溪流玉雪三三曲，山鎖雲霞六六峰。去路歸鞍方眷戀，淡煙疏雨正蒙茸。羡師日在神仙窟，迴首巖巒紫翠重。
寄題觀妙師閣皂山舊隱觀雲軒 李綱
獨搆幽軒福地陰，飛雲對面起青岑。但知映日能成色，誰信崇朝解作霖。苒苒行雲寧有跡，霏霏出岫本無心。道人默坐觀舒卷，至理應符妙意深。
崇安令朱邈公達送示武夷圖因成絕句 李綱
秀氣蜿蜒作武夷，巖巒窈窕白雲飛。再遊未盡平生興，六幅生綃畫得歸。
自分水嶺過江南 李綱
行盡閩山萬屈盤，江南形勢陡然寛。山平水遠望不盡，木落草枯霜始寒。醉裏謳吟聊自適，夢中往復本非難。誰言春信年年早，笑指江梅試折看。
鉛山約髙無咎同遊石井 李綱
巖洞嵌空鑿翠崖，一泓雲液貯瓊瑰。幽人須信耽泉石，茗飲相招特特來。
自鉛山迂路至吴園 李綱
迂路入江南，寒煙鎖翠嵐。清晨遊石井，薄暮宿了巖。月冷不成夢，雞號還整驂。吴園纔數舍，去去指龍潭。
吴園 李綱
當時親迎到吴園，屈指重來十七年。身世恍然如一夢，從今歸去老林泉。
留題月巖 李綱
廣寒宫殿寄幽巖，忌滿非緣玉斧戡。皓魄半輪横道左，清光千古照江南。陰精凝結元無質，神化肧胎豈易探。好是月華生碧落，扶疏桂影遠相參。
宿黄藤驛 李綱
古驛號黄藤，休鞍夜已燈。溪寒水清淺，山瘦石稜層。豪客路方阻，歲寒陰始凝。開懷惟仗酒，獨酌醉瞢騰。
弋陽道中 李綱
南去北來皆歲暮，流年苒苒過光陰。江南須信風煙好，浙右方虞寇盗深。雲外山深横筆格，月中灘響疊琴心。臥龍三顧今寥落，抱膝空爲梁甫吟。
望龜峰 李綱
饒陽景物猶武夷，巖石崛起多瓌奇。此峰厥狀更詭異，舉首曳尾如靈龜。穹隆曝甲正霜曉，蹣跚引氣當晴暉。故知造化巧凝結，欲問所以良難推。我疑龍伯釣溟渤，六鼇連引背負歸。中途遺一尚贔屓，直欲赴海冠峨巍。又疑清江使河伯，波濤相失留於斯。化爲巨石峙千古，雖欲鑽灼無由施。茫茫神怪不可詰，但使風景增清輝。我來閩嶺厭山水，見此還復伸雙眉。頗嗟行役不果到，側身西望生長悲。
鳴山驛次韻蔡君謨續夢作 李綱
一夢神遊紫府天，覺來身寄驛亭眠。何須悵望吹簫女，獨跨青鸞入翠煙。
宿安仁雲錦堂 李綱
一宿溪邊雲錦堂，煙村浮動野梅香。沙平水澹近江浦，天闊山遥多夕陽。北陸寒凝風眇眇，東吴音斷意茫茫。片言無補空來往，贏得蕭條兩鬢霜。
餘干 李綱
歲寒迂路過江鄉，歎息飛蓬墮渺茫。雲錦洞深煙水遠，琵琶洲轉暮灘長。田園歸去荒三徑，金鼓傳聞震一方。極目東吴何處是，斷霞輕靄落殘陽。
晚行 李綱
歲杪旅懷惡，驅車殘照中。暮雲千里碧，落日半輪紅。掠水起行鴈，隔林聞遠鐘。休鞍僧舍閑，皓月又生東。
題安國寺翠玉亭呈平老 李綱
蘭若何年種碧瑜，凌霄髙節笑楸梧。渭川謾說三千畝，杜牧宜誇十萬夫。月舞清陰金影碎，風敲幽韻玉音敷。煩師長飬休斤斧，試問江南有此無。
題仁義驛歲寒堂范文正公所植六松 李綱
江驛森森六本松，蜿蜒枝幹走虬龍。煙滋鱗甲蒼顔老，雲惹須髯美蔭濃。獨立雪霜君子操，曾因風雨大夫封。不栽桃李追時好，歎息前賢意可宗。
聞浙東方寇大作道路不通迂路由江南以歸有感二首  其一 李綱
理裝適吴會，避寇由江濱。寧知治安世，乃作途窮人。風濤豈不險，舟檝尚可因。失身入畏塗，難以理義陳。平生笑子美，逃亂走踆踆。如今翻自笑，亦須謀此身。此身何足惜，上有髙年親。骨肉幾百口，干戈已相鄰。以我此日心，知彼無辜倫。安得濟川舟，載之適通津。徙置安樂土，不知戰鬪塵。已矣可奈何，願爲太平民。
聞浙東方寇大作道路不通迂路由江南以歸有感二首  其二 李綱
東南久無備，盗賊起不虞。掲竿與荷鋤，皆是耕田夫。誰爲捕逐者，得官緣苞苴。不讀一行字，況復知孫吴。厥初既輕敵，屢北輙睢旴。屯兵非不多，一掃不復餘。虎兕出於柙，是誰之過歟。凶焰陵郡縣，良民遭戮屠。坐令腹心地，化爲豺豕區。除惡當務早，滋蔓良難圖。王師何日出，努力觀廟謨。
童子驛見梅花  其一 李綱
天滑雲腴凝不流，歲寒迂騎過南洲。黄昏孤館沈吟處，賴有江梅慰客愁。
童子驛見梅花  其二 李綱
江南爲客見江梅，似爲行人特特開。數點枝頭凝玉雪，隔窗和月送香來。
偶題  其一 李綱
霜風響枯林，曠野慘寒色。川路阻且長，客子方遠適。東吴眇何在，仰羡歸飛翼。惟有溪邊梅，猶能慰愁寂。
偶題  其二 李綱
水落潮乾人取途，西風索索響黄蘆。沙頭驚起數行鴈，恰似舊藏蘆鴈圖。
題建德縣開化寺 李綱
路遶江南煙水村，梅花的皪正銷魂。峰巒影裏過山邑，鼙鼓聲中念故園。殘臘未曾看雪舞，勁風何事掃雲屯。拙翁自笑平生拙，欲叩天閽更一言。
題紫巖驛 李綱
稚年曾向此途行，半世重來若泛萍。山徑車聲欣路坦，江村市合厭魚腥。連天霜草蕭蕭白，蟠嶺雲松鬱鬱青。久旅懷家歸尚遠，暮煙殘照宿郵亭。
贈池守張閎道 李綱
繡衣執法出霜臺，邂逅還如特特來。華省舊曾陪笑語，清溪今復接罇罍。喜公筆有江山氣，顧我心如世味灰。天下蒼生待經濟，坐看蟠蟄起春雷。
同天寧聰老遊齊山次杜牧之韻 李綱
東風初起白雲飛，禪客相邀步翠微。童稚舊遊如夢到，江山今幸假途歸。巖巒窈窕籠輕靄，鷗鷺翩翻舞夕暉。歸覲庭闈詢往事，篋中先整老萊衣。
題弄水亭 李綱
蕭條秋浦景如秋，誰信猿聲使客愁。煙樹森森連遠嶠，水田漠漠集飛鷗。髙樓吹角增離恨，古驛停驂憶舊遊。亦欲題詩江祖石，謫仙遺跡最風流。
自池口登舟 李綱
水落溪乾不可舟，春潮理櫂淺沙頭。多風煙浪鱗鱗起，欲雪江雲苒苒浮。涉險物情終共畏，臨流歸興浩難收。波神借我風帆便，鼓柁清江汗漫遊。
江行十首  其一 李綱
理櫂適江干，初欣眼界寛。日蒸江氣白，風約櫓聲寒。蔣詡謀新徑，鍾儀只舊冠。浮雲休蔽日，直北是長安。
江行十首  其二 李綱
春江徹底清，沙尾見潮生。朝氣噓成霧，南風戰作晴。岸移看樹遠，船穩信波平。覽盡江山勝，還悲萬古情。
江行十首  其三 李綱
渺渺春江穩，融融午睡腴。夢回雙櫓急，望極片帆孤。皺水風還逆，維舟日欲晡。雲中有行鴈，苒苒下平蕪。
江行十首  其四 李綱
春光搖畫鷁，江影浸長天。浪勢隨潮急，渦痕逐櫓圓。避風依島嶼，防寇問人煙。深念還愁絕，髙歌且醉眠。
江行十首  其五 李綱
江闊水雲暮，風髙舟檝停。落帆歸别浦，宿鴈集迴汀。霜葦蕭蕭白，煙嵐朵朵青。夜來江色靜，寒浴一天星。
江行十首  其六 李綱
朝來問風信，五兩向南飛。旅泊添春恨，舟行與願違。瓶梅空的的，岸柳已依依。寂寞江南路，那知自此歸。
江行十首  其七 李綱
春江望不極，慘淡起層陰。煙雨濛濛濕，雲濤渺渺深。懷家千里意，報國一生心。歎息知音少，空爲梁甫吟。
江行十首  其八 李綱
晚泊銅陵口，煙村八九家。岸沙崩浪響，江雨带風斜。泛泛浮波鴈，捎捎接翅鵶。無情東注水，對爾歎年華。
江行十首  其九 李綱
杳杳楚天闊，悠悠江浦清。便風帆腹滿，順水櫓腰輕。煙澹山逾碧，雲髙雨易晴。無心問漁父，濁酒慰平生。
江行十首  其一○ 李綱
春到江波綠，潮來浦溆深。曉風看五兩，家信抵千金。笑讀謫仙句，病爲莊舄吟。世途遊歷徧，歸去老山林。
遊五松山觀李太白祠堂 李綱
大江東南流，鼓柁江水上。薄遊五松山，獲見謫仙像。嗚呼天寶間，治亂如反掌。兵戈暗中原，豪傑多長往。謫仙當此時，逸氣隘天壤。脫身來江東，縹渺青霞賞。作詩幾千篇，醉筆籠萬象。迄今有遺祠，識者共瞻仰。嗟予豈後裔，愚拙誰復尚。珥筆玉殿螭，謫官閩嶺瘴。荷恩許生還，冒險理歸槳。於焉覿仙風，足以慰遐想。願言繼清芬，何由揖英爽。
舟中讀書有感 李綱
渺渺波濤淅淅風，此身忽在大江東。浮家泛宅雲煙裏，思古傷今圖史中。盗賊從來能伺釁，治安自昔戒除戎。我今惟願兵戈息，歸作梁谿老釣翁。
銅陵阻風 李綱
春色到江渚，梅花正斷魂。風波留遠櫂，煙雨濕寒村。鴈過傳遺響，潮來没舊痕。淒凉一樽酒，愁絕與誰論。
題護法寺瑛老默堂 李綱
維摩丈室何年設，滿目江山自風月。道中試露默中機，千偈瀾翻本無說。
次韻和瑛老頌 李綱
默堂前對五松山，敵面機鋒一瞬間。禪客相逢休擬議，草鞋價直欲誰還。
自銅陵行四十里風復作泊江北岸地名散潭屬淮南  其一 李綱
襟带江淮一望間，夕陽艤櫂散潭灣。波濤洶湧暮天闊，鷗鷺飄颻漁艇閒。風壯又還依北渚，雲深不復見南山。淛河千里何時到，過去飛鴻不可攀。
自銅陵行四十里風復作泊江北岸地名散潭屬淮南  其二 李綱
鏡中漸覺鬢絲多，半世勞生可奈何。極望不來青足鳥，滿江更起白頭波。揚帆賈客風前笛，撒網漁人月下歌。自斷此生甘寂寞，毗耶歸作老維摩。
自銅陵行四十里風復作泊江北岸地名散潭屬淮南  其三 李綱
平生性酷愛江山，今日江山滿目前。明月清風人寂寂，淡煙輕靄露涓涓。波聲撼岸連淮壤，鴈陣驚寒入楚天。慨念往來成底事，一杯濁酒且安眠。
春睡  其一 李綱
半生遊宦鬢毛霜，依舊圖書對曉窗。卯酒一杯春日暖，臥聽鳴櫓下清江。
春睡  其二 李綱
居士終朝只念歸，日行百里尚嫌遲。小窗春夢分明到，歎息啼烏喚覺時。
夜泊繁昌 李綱
繫纜繁昌口，清江夜渺然。寒星隨浪閃，孤月向人圓。漢渚乘槎客，雲川控鯉仙。何須論往事，且泛碧波船。
試九華朱覲墨 李綱
九華山頂老松煙，名重初因玉局仙。様古法精珪並製，膠清煤馥玉同堅。試將毛穎輕輕染，須遣陶泓細細研。居士年來無戀著，惟於三子欲逃禪。
未至蕪湖四十里阻風 李綱
一夜寒雲凝不開，北風吹雨带潮來。濤翻天末銀山湧，浪打沙頭霹靂摧。心在浙西音斷絕，身留江左意徘徊。無聊獨酌開懷抱，賴有窗間數點梅。
草宰執書論方寇事戲成 李綱
江浙巨盗起，東南皆震驚。王師殊未出，赤子若爲情。試贈繞朝策，願飛燕將城。非因肉食鄙，只欲廟謨成。汲黯復妄發，終軍思請行。懷親寸心急，報國一身輕。曹劌亦問戰，申胥還乞兵。羣公佐天子，努力剪鯢鯨。
上元舟中有感 李綱
前年扈清蹕，玉輦臨端門。鼇山綵構聳，露臺歌吹喧。去年謫沙陽，旅泊亦遊觀。士女隘衢巷，燈火滿溪山。今年過江南，艤舟煙水灣。風髙不可進，極目雲濤翻。蜜炬照獨酌，紅爐凌夜寒。感事心欲折，强歌聲無歡。坐看江邊月，飛上青雲端。清光不改舊，對我還團欒。
夜坐  其一 李綱
春夜沈沈燈影明，卷書兀坐忽三更。不知船外風多少，但聽滿江波浪聲。
夜坐  其二 李綱
波濤漠漠雨紛紛，夜泊江南煙水村。慨念平生都不寢，可憐心事向誰論。
至蕪湖聞賊陷錢塘復爲官軍所得有感  其一 李綱
督府繁華一掃空，須知狂寇計非庸。廟堂若爲蒼生計，早築高壇拜臥龍。
至蕪湖聞賊陷錢塘復爲官軍所得有感  其二 李綱
巨盗乘虛起浙東，猖狂如在笑談中。錢塘猶喜官軍復，破賊須從此立功。
自蕪湖江行至采石  其一 李綱
萬頃春江徹底清，天風不動鏡泓澄。畫船安穩搖空翠，疑在琉璃地上行。
自蕪湖江行至采石  其二 李綱
江水春來綠似藍，臨流髙石翠巉巖。波恬舟穩已堪喜，況是清風借一帆。
阻風泊慈湖夾焚香默禱有長魚躍波而江豚出没舟人大驚抵暮風便因命解舟乘月泛禁江一夕至金陵蓋數百里作二絕以紀其事  其一 李綱
江豚出没白波中，十丈神魚躍晚空。知是陽侯憐我拙，故教來助一帆風。
阻風泊慈湖夾焚香默禱有長魚躍波而江豚出没舟人大驚抵暮風便因命解舟乘月泛禁江一夕至金陵蓋數百里作二絕以紀其事  其二 李綱
露氣漫漫欲結霜，扁舟夜下秣陵江。煙波如席月如晝，快意倒盡黄金缸。
同李似之遊蔣山 李綱
北風阻行舟，駕言遊蔣山。相攜得良友，談笑窮躋攀。松林靜杳冥，殿閣羅煙鬟。寶公骨已冷，白塔孤雲間。乘高望長空，極目波濤翻。東南正戎馬，戈甲照江干。與子適相遇，偷此半日閑。懷古六朝遠，道舊一笑歡。憶昨賜對初，接武玉殿班。螭坳珥史筆，毎慚追繼難。迂疏與世違，謫官墮甌蠻。寛恩幸脫去，假道來江關。邂逅兩萍梗，飄泊驚風旛。迴首顧淛河，不知涕泗澘。著鞭願努力，世路方多艱。
頌示勤老 李綱
平生聞說蔣山勤，今日相逢過所聞。還似泉公喚居士，一聲吹散滿天雲。
次韻奉酬李似之見贈 李綱
吾宗才氣世無雙，用與時行舍亦藏。殿陛同瞻龍衮繡，螭坳繼染御爐香。紫荷持槖將清禁，貝葉繙經見寶坊。仄席正思經濟手，佇觀趣召侍顒昂。
金陵懷古四首  其一 李綱
六代兵戈王氣銷，山圍故國自周遭。豪華散滅城池古，人物摧殘丘塚髙。阜轉蟠龍翔寶塔，洲分白鷺湧雲濤。悠悠世事都如夢，且對金樽把蟹螯。
金陵懷古四首  其二 李綱
六代繁華三百年，我來弔古一悽然。景陽鐘斷雞空唱，玉樹歌沈月自圓。潮没舊痕生晚浦，柳搖新色媚晴天。髙樓上盡窮雙目，千里江山遶檻前。
金陵懷古四首  其三 李綱
六代興亡江上城，倦遊還向此中行。龍蟠虎踞空形勢，并廢臺荒爲戰爭。雲氣霏霏春雨急，煙波渺渺暮潮平。商人不識前朝恨，短笛還爲激烈聲。
金陵懷古四首  其四 李綱
六代當年恨最長，兵戈陵滅故城荒。非關霸氣多消歇，自是人謀未允臧。王謝風流今寂寞，江山形勝亦淒凉。我來正值興戎馬，慨念東南更慘傷。
登鍾山謁寶公塔 李綱
寶公真至人，鳥爪金色身。杖攜刀尺拂，語隱齊梁陳。我登鍾山頂，白塔髙嶙峋。再拜禮雙足，聊結香火因。
題定林院 李綱
行過鍾山到定林，青松一徑白雲深。三間古屋昭文館，那有沉迷富貴心。
題八功德水 李綱
石作方池紫翠崖，湛然定水貯瓊瑰。何須功德標爲八，萬行圓成自此來。
題偃秀軒 李綱
青葱秀色一軒中，俯瞰梁朝萬本松。頂蹙風雲疑偃蓋，枝蟉雨露若蟠龍。四時鬱鬱寧彫葉，千載亭亭不改容。却笑宗人生岱嶽，佞秦先得大夫封。
得家信報避寇海陵 李綱
怪底燈花夜夜紅，朝來家問始相通。田園已在危疑際，骨肉幸安飄泊中。子美無家尋弟妹，淵明有酒引兒童。我今已勝少陵老，稚子候門淮水東。
自金陵江行未至長蘆阻風  其一 李綱
倐忽風雲接地陰，扁舟繫纜暮江潯。波濤何必深爲阻，萬里歸來一寸心。
自金陵江行未至長蘆阻風  其二 李綱
七日風不止，歸心何似生。煙添暮山色，風撼滿江聲。淮楚已非遠，波濤殊未平。坐看雲解駮，猶喜晚來晴。
過長蘆 李綱
達磨當時一葦杭，棲棲暗度白沙江。不知雙履歸何處，吸盡西江屬老龐。
遊長蘆見衆僧已披剃 李綱
圓頂方袍復舊儀，欣欣便覺衆情熙。可憐盡墮狙翁術，暮四朝三元不知。
次韻和淵明形影神三首 形贈影 李綱
大塊已載我，何如未生時。氣變芒芴間，七竅誰鑿之。百骸與九藏，假合以成兹。與子非故交，從我如相期。屈伸及動止，契合初不思。常恐隨物化，念此情淒洏。我生夢幻中，變滅不復疑。安得永相保，聽我悲來辭。
次韻和淵明形影神三首 影答 李綱
紆餘非我妍，濩落非我拙。與子兩相依，生來無間絕。俯仰隨顧指，豈是事容悅。因光長周旋，處陰暫暌别。況復同物化，子壞我亦滅。冥冥長夜臺，念之五情熱。願子衞生經，無使精腦竭。千載永相從，彭殤孰優劣。
次韻和淵明形影神三首 神釋 李綱
人生若大夢，積微以成著。少壯得老死，一念即非故。二子異金石，松蘿暫依附。胡爲羡久生，切切兒女語。有形會當滅，是影無實處。惟我謝客塵，妙湛乃常住。不入造化機，豈墮陰陽數。迴光試反照，凡聖悉皆具。不減亦不增，誰毁復誰譽。超然外死生，卓爾無來去。周行萬物表，獨立初不懼。二子非吾徒，安用多憂慮。
次韻李似之秋居雜詠十首  其一 李綱
達人有大觀，曲士多自束。忘真供物役，終歲惟僕僕。所以梁谿翁，歸來蓺松菊。寒泉友龜魚，豐草侣麋鹿。清風爲掃門，明月相照燭。世故悉棄捐，吾方樂於獨。
次韻李似之秋居雜詠十首  其二 李綱
亭亭南山松，下蔭千里道。結根既得地，秀色亦何好。歲寒霜霰苦，獨立君子操。如何慷慨士，百慮繞中抱。寸心多感傷，搖搖若旌纛。逝將歸江湖，更拜散人號。
次韻李似之秋居雜詠十首  其三 李綱
烏鵲故巢心，鴻鴈稻梁謀。梁谿十畝園，歲晚營菟裘。自我去泉石，歲律纔一周。安知巨盜起，千里來蜂蟊。老稚適淮東，旅泊如寄郵。已矣復何言，吾生感行休。
次韻李似之秋居雜詠十首  其四 李綱
鼓鼙思將帥，戡亂屬豪傑。吾儒貴全才，冠履仍佩玦。憬彼乘間盜，萌蘖傲霜雪。鋤惡當務本，使衆宜以悅。一掃巢穴空，毋俾蟻蝟結。安得李臨淮，念此五情熱。
次韻李似之秋居雜詠十首  其五 李綱
禪悅知道腴，寂樂忘世喧。自從遊宦來，常恐歲月捐。願從善知識，超然同晤言。心清聞妙香，不必爐中煙。竹實自鸞鳯，腐鼠從烏鳶。典籍亦可棄，魚兔非蹄筌。
次韻李似之秋居雜詠十首  其六 李綱
取飯遣化人，散花有天女。維摩一方丈，安用室百堵。況我麋鹿姿，本非冠冕伍。脫身歸梁谿，蓑笠釣煙雨。結交有風月，掃念無寒暑。巨盜儻削平，此志良自許。
次韻李似之秋居雜詠十首  其七 李綱
兩曜真跳丸，百年如轉軸。富貴能幾何，飄若雲過目。惟有金仙書，可以靜中讀。冷暖初自知，運用要當熟。仲尼貴毋我，老氏欲爲腹。悟真奚必多，半偈亦云足。
次韻李似之秋居雜詠十首  其八 李綱
我行大江濱，舉頭見鍾山。清風自南來，長嘯宇宙寛。邂逅適相遇，取友平生端。戀戀故人意，憐此范叔寒。世路方多虞，期子慎所安。他時來訪我，陋巷一瓢顔。
次韻李似之秋居雜詠十首  其九 李綱
朝市不可留，山林有佳趣。結廬無人境，散策時遠步。手攜葛翁杖，足躡祖師屨。一笑浮世空，欻若草頭露。幻身粗飽煖，此外復何慮。休問東陵瓜，且種梁谿芋。
次韻李似之秋居雜詠十首  其一○ 李綱
浮雲不成雨，晶晶行晴晝。朝蔽扶桑暾，夜掩長河宿。迴颷一掃除，戢戢見遠岫。青天與白日，四顧喜瞻搆。願乘六氣辯，撫手磨宇宙。冷然御風行，平昔笑禦寇。
阻風舟中有感 李綱
扁舟泊枉渚，邈在大江南。風雲鬭未息，波濤戰方酣。閉關坐明窗，開卷窮幽探。氣寒覺火冷，志苦思蘖甘。深炷一爐香，默默聊自參。半世徒擾擾，忙如未繭蠶。又若伏櫪馬，未脫轡與銜。逝將歸山林，瓶錫寄一巖。願從祖師六，不學黄庭三。得此無所得，超然離聖凡。
喜雨 李綱
北風吹雲雲不開，濛濛細雨和煙來。舟行雖阻亦可喜，潤澤及物誠佳哉。我辭閩嶺遵江渚，百日皆晴未嘗雨。江淮旱暵已踰年，牟麥焦枯但黄土。漕渠千里不復通，況復巨寇興兵戎。從兹一雨百事散，願化災疹爲康豐。
雙鳬 李綱
雲濤萬頃連天雨，波上雙鳬自容與。風髙江闊煙水寒，日暮相將何處去。
雪 李綱
小雨晚成雪，凍雲凝不開。響窗初索索，積岸漸皚皚。色與濤頭並，寒資酒力排。平生看圖畫，今日畫中來。
江上值雪戲成短歌 李綱
我來自南今幾月，萬里不曾看點雪。艤舟江南煙水灣，雪作春風更奇絕。凍雲漠漠愁鎖空，初聞冰霰響窗蓬。鮫人泣下玉盤碎，珠璣亂落層霄中。須臾雪片大如指，密灑江干浩無際。白帝從以萬玉妃，婀娜旂常墮雪水。迴風飄舞轉交加，坐看汀洲鋪玉沙。已驚綠柳早飛絮，更訝黄蘆還带花。沙頭鳬鴈自儔侣，天暝雲寒去何處。漁翁獨立釣清江，披得一蓑非好句。梁谿居士初歸來，對此超然慰所懷。家在淮東阻行色，晴天且爲片時開。
舟次儀真 李綱
昔年試吏得江城，一紀重來若隔生。惆悵舊遊誰可語，南園春色却多情。
次韻王堯明遊北寺 李綱
小雨濕殘花，迴風振芳草。勝遊宜及時，嘉此春物好。蕭然二三子，散策窮杳眇。招提枕郊頭，殿閣出林表。中有王屋泉，一酌百慮澡。踟蹰古城隅，幽徑通翠篠。嗟予阻追陪，正坐塵事繞。衣冠方北渡，親故幸非少。客情終念歸，回首雲縹緲。遥憐松菊荒，仰羡鸛鶴矯。園田誠可樂，鼙鼓尚驚擾。何當終素心，永歎憂用老。
次韻王堯明三絕句  其一 李綱
春風初入牡丹枝，國色天香艷姣姬。堪笑謫仙猶半醉，清泉沃面與題詩。
次韻王堯明三絕句  其二 李綱
康時致主接英遊，姚宋開元第一流。憔悴三閭空澤畔，離騷終日念靈脩。
次韻王堯明三絕句  其三 李綱
鄭衞曲終纔雅奏，詞人賦詠本多誇。未能句語全無纇，猶貴瓊瑜不掩瑕。
次韻茂載海陵寓居有感三首  其一 李綱
羣盜休憑險，天弧正指狼。犬羊徒跋扈，貔虎極精强。寓目江山異，傷心花草香。淛河那得此，回首一彷徨。
次韻茂載海陵寓居有感三首  其二 李綱
江城飄泊久，幽徑綠寒莎。歎息青春暮，悲傷白髪多。蒼生端若此，狂寇竟如何。更起乘桴興，滄洲萬里波。
次韻茂載海陵寓居有感三首  其三 李綱
不謂繁華地，還飛戰鬭塵。澆愁空泥酒，極目更傷春。懷古繙書帙，論情託友人。誰深醫國術，吾欲問甘辛。
次韻王堯明喜雨古風 李綱
神化茫茫端莫測，不雨踰時忽盈尺。誰云幽默志難通，一念周圓誠已格。井枯河竭欲飛塵，麥秀漸漸實半娠。翠虬潛伏杳無處，遺蝗出地方鱗鱗。觀音妙智悲慈主，爲灑楊枝作甘雨。應憐禱禬罄勤渠，致遣神人夢中語。雨暘之數雖有時，遲速亦可精神移。世間萬法盡心造，報若影響寧難期。不知今夕復何夕，千里風雲來陣墨。驅雷掣電雨建瓴，似赴前期初不忒。威神自在誰復如，噀酒投髗術已疏。有秋頗足慰民望，可喜更須煩史書。衣冠北渡連墻堵，旅食經時念終窶。已欣霖雨起蟠龍，更慶天兵擒猛虎。邇來世事不掛心，惟有憂國思猶深。安得年豐羣盗息，歸助擊壤堯民音。
送虞季然赴八寶丞 李綱
流落歸來旅海涯，相從幾集鳯凰池。暫欣捉麈共談笑，還惜整驂言别離。爲禄未能忘歛板，掃廳應不廢哦詩。如公豈是徒勞者，勉繼前修結主知。
次韻和曾徽言登北禪寺塔 李綱
佛教入中土，貝多凡幾翻。摩騰導其流，僧伽鼓其瀾。乃建窣堵波，髙標屹參天。劃如五彩虹，上與青霄干。兹塔更奇古，層簷俯通川。江山遞隱見，萬象森迴環。公子抱遠韻，登臨眇風煙。仰穿龍蛇穴，旁瞰日月懸。茫茫悉細碎，寓目疑無全。歸來吐妙句，字字勞精甄。嗟我方屏處，勝遊阻清緣。幸窺慈恩作，如見衆寶山。宗風久寂寞，紵絮何其寒。安得師子吼，震此龍象筵。關弓挾白羽，櫜鞬相周旋。當分寶塔坐，一瞬三萬年。
次韻徽言招飲絕句 李綱
壓架酴醿翠蔓柔，經春芬馥未全收。主人邀客醉花下，共喜王師破蔡州。
讀陳子直短歌三復而悲之次其韻 李綱
君不見韓昌黎，文章二百年。又不見杜陵老，風月三千首。號寒啼饑四壁空，謾有篇章在人口。書生生事良易足，深林一枝河滿腹。但令藜莧可充膓，便把離騷靜中讀。儒冠誤身誠可憐，陳侯半世身猶邅。斗酒初乏青銅錢，忍饑哦詩空可傳。富兒菽粟泥沙擲，不必登朝家萬石。水陸畢陳方丈食，錦繡還將被墻壁。但資口腹爲身謀，問以詩書初不識。天公賦予真相百，彼富吾仁如黑白。鄉黨寧無急義人，誰哀王孫與進食。嘗思漂母飯淮陰，何用區區論報德。
次韻王堯明四旱詩 河運 李綱
漕渠如坦途，泛此往來宅。疏川誰之功，乘木本諸益。常疑侔滄溟，巨釣可龍伯。那知旱暵甚，有此困涸阨。豈無車班班，莫勝倉箱積。譬猶一鶚飛，孰與鷙累百。汲江勞甕盎，禱雨費珪璧。端爲魚鼈憂，無乃雲雷斁。安得千里波，篙師發櫂歌。願借壯士手，爲乃挽天河。
次韻王堯明四旱詩 井汲 李綱
我居梁谿傍，密邇陸子泉。漂流旅海陵，又欲買一廛。願言酌甘芳，爲滌腥與羶。居然值歲旱，此志無由全。百井盡枯涸，簡編匪虛傳。夜汲費燭炬，曉趨駢足肩。一壺信千金，一飲或萬錢。逝將向井拜，飛泉爲濺濺。泓澄古鏡色，吸引星光圓。洋洋療衆渇，不竭如巨川。井收遂勿幕，瓶盆送迴旋。飲水自可樂，安用井底眠。
次韻王堯明四旱詩 酺祭 李綱
閔旱意不樂，駕言遊近坰。田父紛在野，祭酺方乞靈。借問何以然，東臯産蝗螟。主張有神物，薄禮羞微馨。神歆庶災熄，敢愛酒滿瓴。導我試往觀，戢戢初插翎。剪穗齊若刀，抱稈牢如釘。異哉天壤間，孕此妖孽形。羣族既蕃衍，氣類屯臊腥。仲尼所不堪，紀異垂麟經。畀火見周雅，捕瘞聞唐庭。人力自足勝，何須詰冥冥。聰明實依人，正直神所聽。區區觴豆間，厥德安足銘。誰能起雲師，霈雨驅疾霆。一洗羽孽息，寥落如晨星。
次韻王堯明四旱詩 雩禱 李綱
雩祭法已古，東方見蒼龍。厥後兹禮廢，但禱釋梵宫。淮堧值歲旱，川涸山欲童。
次韻和虞公明察院賦所藏李成山水 李綱
畫史古多有，李生獨寶傳。譬猶古人書，墨妙稱誠懸。尤物世難蓄，變化登雲天。流落人間者，遺跡猶綿綿。此本更奇絕，髙深自山淵。想當槃礴時，舐筆應如椽。樓觀抱空曲，林芿靄層巔。屹然巖石姿，潤比金玉堅。倐忽變寒暑，霏微起雲煙。髙堂寓遠目，如墮嵩華前。迴觀舊所藏，一一可棄捐。乃知蓋代手，筆力能旋乾。衆工畫山水，意匠勞雕鐫。惟兹得簡易，大巧初天全。鑒裁有精識，丹青孰爭先。何須嫫姆醜，始辨西施妍。嗟我性迂拙，漂流方隱鄽。幸從長者遊，坐使伊鬱宣。嘯詠圖史間，髙臺謝牽攣。新詩與妙畫，更使窮鑽研。愧乏色絲句，爲續金聲篇。端思畫中趣，秪欲休林泉。
再次前韻 李綱
妙手不可遇，心匠良難傳。於中營丘生，名若日月懸。胸次有衡霍，筆端合其天。坐令衆畫史，縮手嗟材綿。公於何處得，藏此圖書淵。晝賞不知厭，夜觀燭如椽。我昔遊七閩，足踏羣山巔。最愛演仙峰，石色潤且堅。樓臺與粧綴，輕素拖晴煙。朅來見兹畫，恍若復造前。爲技一至此，丹青誠可捐。譬猶繪神駿，不必錦連乾。陽嶺鬱葱蒨，陰崖極鎔鐫。人禽與屋木，種種法象全。往者邈難追，後來誰復先。新詩爲發揮，與畫爭清研。寶劍藏古嶽，賢士隱里鄽。一朝遇鑒賞，曄若五采宣。顧我涉道淺，遊世困縶攣。惟有古人心，刻意思精研。兹畫不可取，但誦瑶瓊篇。何須畫中看，吾方老雲泉。
次韻曾徽言桂漿 李綱
金椀擎來碧玉漿，端令袢暑吸飛霜。何須社甕麴蘖法，自带廣寒風露香。清入肺肝殊有韻，甘餘齒頰固難忘。七甌已勝盧仝茗，似得仙人石髓嘗。
讀王堯明贈諸弟和陶詩次韻爲别 李綱
鷦巢安一枝，鵬運圖南溟。巨細自有適，坐見萬物情。昔别東都門，我方墮蠻荆。豈知復會合，濁酒叙平生。念子抱器業，出值時清明。騫騰發素藴，當使王化平。而我志丘壑，肅肅正遐征。竊比淵明歸，逝同沮溺耕。脫屣謝軒冕，超然無所縈。出處良異趣，勉哉垂世名。
虞公明出示序觀音詩事并頌次韻 李綱
聞思大士真奇絕，俱妙形神侔玉雪。譬如水月自清凉，能與世間除惱熱。自從證悟今幾刼，定慧慈威初不滅。解脫曾因無盡宣，圓通更假文殊說。森然寶臂清淨目，八萬四千猶一吷。依怗羣生願力堅，宴坐諦觀塵世閲。先生往時墮憲網，澤雉在樊鷹在紲。默相虔誠賴覺慈，灼知情實蒙聖哲。踰年海上得歸來，冒險豈殊探虎穴。精剛何翅金百鍊，忠藎端同水萬折。觀音在處皆現前，不必圖繪勞携挈。此方教體在音聞，悟入此門良不拙。更將妙語贊悲心，功德須知莫如舌。
贈虞公明察院 李綱
岧嶤古城隅，下爲鳳凰池。鳳去不復返，池水空漣漪。傍有幽人廬，松竹森四圍。結構極爽塏，借問居者誰。先生聞道久，昨自海上歸。食棗大如瓜，定曾見安期。不知修何術，能奪造化機。金鼎燦含葩，玉池灧生肥。顛倒出龍虎，騰降分坎離。行年五十餘，氣貎如嬰兒。餘暇付圖史，不廢酒與詩。髙堂會賓友，落筆風雨馳。戲事聊復爾，一笑初何爲。懸知廣成子，千歲形不衰。顧我抱迂拙，與世真相違。徒欲睎驥騄，曾未窺藩籬。寓居邇函丈，數造董公帷。願聞衆妙門，成此一段奇。胡爲久閉拒，客至輙圍棋。歸隱志已定，後會知何時。銘心誓相學，發藥幸教之。他年倘有得，同駕雲中螭。
讀錢申伯與仲弟唱和次韻見意 李綱
未忘世故似梅仙，謦欬那離狗馬間。肯信片言功若藥，坐使四海安如山。從來療疾應須艾，寧有艾丸如許大。扁鵲先知今豈無，和緩髙談良有在。錢郎志氣絕可人，不減風流温太真。新詩欲嗣汲黯直，陋巷更甘原憲貧。我有故園依北阜，松菊歸來知好否。著鞭願子勉爲先，我已摧頹瞠若後。
往復詩多用佛語再次前韻示仲輔 李綱
遠涉異域求金仙，豈知不離方寸間。此門悟入真捷徑，安用困苦棲窮山。憑君試灼一炷艾，能已千痾寧四大。病根若悟本來空，是則名爲觀自在。平生見盡學道人，舍妄求真不識真。指端明月休錯認，衣裏寶珠元不貧。巍巍蕩蕩如山阜，長與君俱君見否。仁者自生分别心，斷際何嘗有前後。
題李茂舉擁書堂 李綱
小堂深穩據西偏，插架牙籖燦屬聯。萬卷新如手未觸，五經嘲解腹空便。子同蔣詡開三徑，我學揚雄老一廛。歸去梁谿謀築室，隔江相望兩翛然。
次韻徽言見贈 李綱
白首窮一經，此道何嘗東。陋質誤識擢，珥筆宸庭楓。胸中何所見，耿耿惟孤忠。謫官乃自取，寵辱久矣同。朅來旅江城，勝遊幸從公。款暱讌笑歡，顧忘身世窮。十年倦遊意，一笑回首空。尚餘愛君心，夢繞明光宫。夫子抱髙趣，才氣凛以雄。揮毫寫妙語，爗若五彩虹。寧淹江海上，行簉鵷鷺中。放懷且玉友，不用酟郫筒。
堯明以五詩賮行辭意激昂欽玩無已輙用第五首次韻爲報聊發一笑 李綱
吹臺一罇酒，平昔接英遊。棘闈澹墨榜，曾見成名秋。焉知江海上，乃復同唱酬。子如清廟器，端俟識者收。又如御厨珍，可用三公羞。髙志凛冰雪，妙語鏘琳球。三年未飛鳴，一舉宜無儔。我已謝世網，逝將老一丘。願子勉自愛，食肉鄙虎頭。名節乃難立，富貴良易求。
自海陵泛江歸梁谿作 李綱
清江湛湛波不興，澄江際天如鏡平。火雲突兀聳峰岫，倒影萬丈搖空明。扁舟歸逐落潮急，聒耳但聞雙櫓聲。乃知長江無六月，水氣自與風兼清。去年狂寇起歙睦，江浙慘澹妖氣凝。百年涵養極繁盛，一日蕩析屯臊腥。衣冠北渡旅淮甸，扶老攜幼紛從横。王師出討盛貔虎，兇渠授首封鯢鯨。迨兹浙右稍安定，鼓拖復作東南征。家山在望已可喜，僮僕候我應歡迎。平疇戢戢稻秧綠，峻嶺靄靄松林青。田園有趣良足樂，軒冕無味非所榮。蒼生倘有安堵望，笑傲自可終餘齡。只今餘孽尚充斥，努力廟筭宜哀矜。裹包兵革不復用，坐使四海還康寧。
次韻上元宰胡俊明蔣山勤老唱和古風 李綱
竺教流傳入中土，以相求之無自可。達磨西來直指心，擬議之間已蹉過。皮髓誰分深淺機，祖禰翻貽子孫禍。鍾山禪老真可人，髙唱宗風震江左。學流雲集欲何爲，佛祖要須自心作。宰官倥偬牒訟間，偷暇相從還作麽。也知襟抱素相親，更把篇章迭酬和。詞嚴義密讀難曉，字順文從識皆妥。應憐孤陋方杜門，亦欲追隨良未果。故將佳句寄幽人，此意勤渠滋愧荷。談空摩詰無一言，聽法文殊非兩箇。若將情解議真如，明眼人前應看破。世間萬法互低昂，正若旋輪與推磨。隨時俯仰乃善謀，就中拙者無過我。九折羊腸欲着鞭，萬里滄溟思縱柁。只今行年四十餘，已覺衰頹多坐臥。平生作具何所施，盡以付之一弄火。迴光返照默自參，妙湛本然無點涴。公方齒壯志氣豪，正可立功同魏顆。胡爲亦復味禪那，坐視軒裳如縶鎖。蓮社莊嚴清凈池，丈室含容髙廣座。他時共結香火緣，心期耿耿當非頗。爲余稽首問勤師，如師材德誠磊砢。釣龍羅鳳大江濱，法器誰爲語無墮。庭前倘有立雪人，我欲因風致三賀。
寄許振叔顯謨 李綱
我向江湖老此身，公猶拘縶作羈臣。蘭宫笑語真一夢，澤國過從今幾人。霜落洞庭橙橘熟，泉斟桑苧茗芽新。相望百里如千里，早晚歸來共釣緡。
次韻仲弟古意 李綱
棣萼相榮華，鴒原同急難。富貴何足羡，名節在所完。吾家諸弟昆，擢秀森琅玕。雖無金朱樂，顧有道義歡。故人豈不多，誰念范叔寒。卜築九峰下，庇此拙且頑。山光入户牖，溪水清不湍。我屋雖無華，容膝審易安。田疇半莨莠，念兹歲方艱。虛室味圖史，小圃蓻茝蘭。蕭然寂寞濱，庶保餘齡閒。哲弟富才業，壯志思昭姦。勉哉振此道，吾方閒處看。
次韻李似表縣丞出示遊西湖古風二首  其一 李綱
迂愚與世違，深渺方自屏。蕭然巖壑心，不與餘事並。澄湖武林西，風物非塵境。願爲境中人，此志久已定。卜居梁谿濱，日汲陸子井。幽夢繞湖山，妙趣神先領。浮家苕霅間，初不費馳騁。招攜得佳友，髙詠笑匡鼎。富貴如浮雲，功名真畫餅。且盡季鷹杯，更飽盧仝茗。李侯東南來，胸次涵萬頃。作詩紀幽尋，句法言可永。念子到山中，天地正悽冷。青鞋踏冰霜，共賞誰復肯。勝遊子先之，吾亦行買艇。
次韻李似表縣丞出示遊西湖古風二首  其二 李綱
李侯嗜學古，餘事皆遠屏。昂昂鸞鵠姿，豈與凡禽並。捧檄來南州，初識浙江境。尋盟款吾廬，不待日中定。從容叩所得，響答如汲井。時方羅俊乂，寧久淹簿領。清秋鵰鶚飛，大道驊騮騁。詞章尤激昂，筆力可扛鼎。虛堂縱談笑，霜月掛金餅。夜闌言愈微，至味嚼佳茗。古來會合難，歲月積俄頃。願子謹所之，萬里路方永。吾衰老閒曠，軒冕志已冷。棲遲丘壑間，此興良自肯。他日來相遇，梁谿尋釣艇。
似表復以詩來再次前韻并簡似矩待制似之舍人 李綱
吾宗抱逸韻，試吏得南屏。掃廳日哦詩，俗士駕敢並。雙谿與疊嶂，拄頰對佳境。諸昆奉板輿，晨夕嚴省定。仲氏近剖符，鍊養窺丹井。叔兮久燕閒，禪要心獨領。何人縶騏驥，逸足未髙騁。會當歸本朝，宗社重九鼎。衰疲老山林，耕釣供餌餅。叩門欣得朋，草草具醪茗。追思會金陵，三載如食頃。契闊懷晤言，川途阻修永。臨流送將歸，歲晏風霜冷。寄聲昆季間，卜隣誰定肯。天髙烟霧深，且縱江湖艇。
寄池陽黄季岑士曹  其一 李綱
昔年多士萃南宫，曾見雄文曄彩虹。萬里相期霄漢上，一官猶在大江東。新詩寄遠句增麗，舊事追遊夢已空。努力要津張此志，吾方寒釣五湖中。
寄池陽黄季岑士曹  其二 李綱
稚年嬉戲曾遊地，往歲飄零假道還。溪水寒生江祖石，洞雲深接九華山。錦苔綠字幾多在，石鷰白鷗相與閒。幕府詩人富家學，定留秀句滿巖間。
冬日登小閣有感呈子美提舉奉議  其一 李綱
霜落風髙萬里枯，孤鴻窅窅下平湖。行藏誰會倚欄意，嘯詠聊爲終老娱。寒日溪山相掩藹，暮雲樓閣半虛無。何人妙解丹青事，畫作輞川煙靄圖。
冬日登小閣有感呈子美提舉奉議  其二 李綱
遶舍松林寒不枯，煙霞深處見澄湖。縈青繚白知誰賞，把酒裁詩可自娱。剡曲幸非千里遠，同雲又復一冬無。會當半夜溪山白，乘興真爲訪戴圖。
送鄧志宏赴試南省 李綱
杜門憂患餘，戚戚常鮮歡。故人千里來，一笑解我顔。念昔寓沙陽，溪山鬱迴環。游從得良友，妙賞窮躋攀。别來幾何時，歲月驚飛翻。索居無與遊，衰病兩鬢斑。子充觀國賓，假道叩我關。草草具盤饌，把酒望西山。道舊訪陳跡，相對如夢間。顧子若鴻鵠，整翮正髙騫。軒然四海心，豈憚行路難。努力取殊第，自致青雲端。春風得意後，期子從兹還。
次韻仲弟獨遊惠山古風 李綱
我家九峰下，跬步臨勝境。循除環珮聲，滿庭松桂影。宦遊阻幽尋，每若龜引頸。十年旅京華，萬里走閩嶺。歸懷寄清夢，投檄期子請。向來兵火作，此地偶無警。餘生集百憂，負郭耕二頃。新交浸已疏，舊學謀復整。功名一灰灺，毁譽兩鼃黽。抱拙與世違，退縮甘遠屏。杜關絕外遊，但欲俗緣省。兹山乃故人，雅契相與永。登臨富泉石，採掇足芹荇。下瓢酌甘芳，日汲謝瓶綆。胡爲久不到，有愧稚川井。仲弟絕俗姿，好勇先我騁。新詩紀清賞，得句頗彪炳。艱難見鴒原，歲月侵晚景。相期老丘壑，不復歎土梗。梁谿寒可漁，蓑笠同舴艋。寧如六一翁，終日思汝潁。方兹築吾廬，跧伏念前眚。面山開小閣，制度閴深靚。山氣日夕佳，爽致當共領。夜久霜露寒，星月光冏冏。冷然欲御風，豈憚廣寒冷。鄰鐘韻更幽，皓鶴唳方儆。深炷一爐煙，宴坐得三省。
吴元中書言近不作詩以所著豳七月詩義見示因成三篇贈之  其一 李綱
旰起幽居尚閉關，忽傳尺素破愁顔。迂疏似我宜深隱，才術如公豈暫閑。雅意未曾忘北闕，勝遊今日且東山。十年迴首當時事，歎息人生似夢間。
吴元中書言近不作詩以所著豳七月詩義見示因成三篇贈之  其二 李綱
底事年來不作詩，應緣思苦少人知。凌雲健筆含毫日，照眼花枝得句時。陶冶性情端賴此，詠嘲風月漫多爲。驛筒若許陪酬唱，朱字青牋復寄誰。
吴元中書言近不作詩以所著豳七月詩義見示因成三篇贈之  其三 李綱
儒生樂事信同風，端抱前言當鼓鐘。公正說詩箋七月，我方學易緯羣龍。艱難盛事原衣食，憂患餘生問吉凶。去聖寥寥千載後，何時揮麈得從容。
題伯時明皇蜀道圖 李綱
君不見開元天寶同一主，治亂相翻如手舉。掔盈欲惡雖一人，變易安危原近輔。姚宋已死九齡黜，誰使楊釗繼林甫。宫中太真專寵私，塞外番酋成跋扈。禍胎養就不自知，漫向華清遺匕筯。漁陽突騎破潼關，百二山河震金鼓。翠華杳杳幸西南，赤縣紛紛集夷虜。傷心坡下失紅顔，墮淚鈴中聞夜雨。山青江碧蜀道難，棧閣連空㒟相拄。旌旗慘淡雲物愁，林木陰森猿鳥侣。戎裝宫女亦善騎，皓齒明眸猶笑語。老髯奚官驅蹇驢，負橐齎糧豈供御。九重徼衞復誰勤，萬里艱危真自取。至尊狼狽尚如此，歎息蒼生困豺虎。千秋萬歲不勝悲，玉輦金輿盡黄土。空令畫手思入神，一寫丹青戒今古。
送韓茂遵解元赴試南省 李綱
憂患餘生日杜關，幅巾青顧得開顔。虛堂把酒延佳月，小閣哦詩對遠山。子學鯤鵬將海運，我同猿鶴且雲閑。都城故舊還相問，爲道衰頽鬢已斑。
題邵平種瓜圖 李綱
君不見伯成子髙讓侯爵，在野終年自耕穫。下風趨問禮徒勤，俋俋田間事無落。又不見於陵仲子推相位，爲人灌園刈葵藿。抱甕區區同漢陰，不糝藜羮有餘樂。古來賢達有如此，志趣未可常情度。力辭富貴居賤貧，凛若風霜隕輕籜。邵平本自侯東陵，秦破國除休一壑。當時漢祖疑鄼侯，置衞增封意非薄。衆賓皆賀平獨弔，一言轉禍推先覺。以兹智略佐風雲，復取故封何所怍。歸來種瓜青門外，灌溉耡耘甘寂寞。長安之東壤尤美，翠蔓離離照城郭。秋陽正熾瓜正肥，解衣摘實如俛鶴。兒童隨立形骨清，挈笠攜筐助操作。遂令世美東陵瓜，身後髙名動寥廓。屠販曾聞封絳灌，奴僕從來興衞霍。髙鳥已盡良弓藏，更有韓彭辱囚縛。何如終老守瓜畦，自飽飽他真不惡。龍眠也是可憐人，畫此端令事如昨。世間如畫畫如夢，聊爲作歌資一噱。
寄題外氏松源紹祖亭  其一 李綱
束劍艱危際，結廬閒曠濱。全家入青嶂，避地爲黄巾。族系歸圖譜，風流藹薦紳。雲仍藉餘澤，勿替德維新。
寄題外氏松源紹祖亭  其二 李綱
外族雲峰畔，新亭烟水濱。兒童舊遊地，感慨易霑巾。竹裏鏘鳴珮，山邊繚素紳。何當俯軒檻，一覽物華新。
近以詩寄許振叔承林德祖見和復次前韻寄之 李綱
甫里先生早乞身，最憐流落漢庭臣。也知雅有綈袍意，故使同爲蓮社人。佳句傳來油素濕，靈文繙處貝多新。更煩爲指趨真路，舊國于今草木緡。
次韻顧子美見示題曲江畫像 李綱
天眷李唐能肖德，異人間出生其國。於中貞觀開元間，譬若豐年多黍稷。曲江擢秀自妙齡，國器早被燕公識。文詞贍蔚冠後來，大冊髙文振鴻筆。孤生徒步起荒陬，職秉鈞衡爵侯伯。一時推挽盡正人，讜議嘉謨咸可績。能於偏校識胡情，此理未可常情億。哥奴豈是郎官材，誰使巖廊久踐歷。眉宇津津挾兔鵰，醖藉居然困摧抑。正衙造膝訪相臣，豈止伶官論安叱。天意方將啓禄山，帝心那解疑仙客。房帷陰謀獨上陳，三子未寃繄巨力。偉哉相業繼姚宋，允矣威聲落夷貊。千秋金鑑奉君王，仁者之言古遺直。詠燕論心詎免猜，賦扇陳情竟何意。黄鍾毁棄瓦釜嗚，鳳去鴞鴟集槐棘。固知骨骾易嬰鱗，坐使姦諛得乘隙。一麾出守來荆蠻，直道忘懷謝欣戚。詩篇冥助得江山，文史終年自怡懌。漁陽鼙鼓震長安，禍亂寧從一朝積。翠華西幸蒙塵飛，蜀道艱難會相憶。至言逆耳棄不收，遣祭徒勞長歎息。古來忠讜盡如此，端欲濟時如穀帛。空令萬世滄海南，崒兀髙名配韶石。於粲荔丹蕉葉黄，廟貎屹然兹血食。身亡道立復何求，失策自與當時惜。丹青誰爲寫清姿，風度嚴凝見顔色。顧侯好古如古人，此本云自韶陽得。笏囊無復使人持，奕奕蟬冠照虛壁。象設曾聞鐵作胎，英靈尚想心猶赤。拜公遺像激懦衷，悵望天南瘴江碧。髙辭險語極揄揚，勉強追酬愧非敵。
小閣晚望書懷一百韻示仲弟并簡顧子美 李綱
歲晏羣陰積，天髙霰雪晴。西山來爽致，小閣湛虛明。曲檻馳孤照，微雲點太清。泛觀周宇宙，曠望出枝撐。九隴龍蛇伏，梁谿組練縈。翠烟浮近市，碧瓦麗髙甍。湖外千巖秀，林端一带平。松篁森薈蔚，樓觀鬱崢嶸。天末氛埃歛，坤倪物象呈。清風生户牖，秀色入軒楹。北極星辰拱，東臯雨露贏。寸懷舒遠目，萬感集孤情。憶昨陪螭殿，終年侍玉京。含毫青瑣闥，通籍鳳凰城。奬擢知恩重，臨危覺死輕。囊書朝入奏，襆被夕徂征。去歷谿山險，歸虞盜賊驚。西江足波浪，南國滿旃旌。迂路良非策，尋家不計程。天戈戡猰貐，廟略掃欃槍。蕪没田園在，歡呼僕隸迎。亂離才甫定，患禍忽相嬰。風木悲摧感，祥琴慘愴聲。誓終墳墓守，望絕縉紳榮。卜築誠長計，棲遲豈釣名。當爲千載蟄，那作九臯鳴。示舌羞張子，輕身笑禰衡。盤桓且丘壑，騰踏自公卿。未具函關駕，聊從谷口耕。歲功方險惡，供給敢豐盈。瘠隴饒稂莠，彪池粃稻秔。何心謀肉食，充腹但藜羮。孤笑彈長鋏，微吟就短檠。開編聊自慰，攻苦飽曾更。巵酒和糟粕，盤飱雜蚌蟶。恐須食翠柏，尚未斸黄精。臘破冰澌解，春迴草木萌。且休吟蟋蟀，行復聽鶬鶊。獻歲三朝始，初陽一氣亨。小梅舒凍枿，疏柳茁枯莖。簾幕還飛燕，園林又轉鶯。試編居士屩，學種故侯寓。抱甕澆芝朮，聮畦蒔杜蘅。摘甘聊共剖，釣美得同烹。煙艇笭箵穏，雲谿略彴横。行吟攜古錦，坐隱寄文枰。據石從欹帽，臨流可濯纓。閒中端有趣，身外更無營。古寺迴巒擁，細泉幽竇傾。带雲斟曉杓，和月貯春罌。繞徑搖金碎，循除響玉琤。由來穿蠟屐，未必羡葱珩。借問披衣慣，何如結佩綪。端知綬若若，不假鐵錚錚。匠石宜遺櫟，山川詎舍騂。甘爲書裏蠧，憚作廟中牲。雲鵠翰方鎩，風鳶羽正翃。隱淪隨綺皓，葅醢歎韓彭。坐逸真僥倖，時康孰使令。普天期一稔，率土慶羣氓。耒耜三農出，倉箱萬寶成。餘糧飽羸瘵，大屋芘嫠𡞦。稚耋皆含哺，潢池不弄兵。人咸安畎畝，吾亦樂柴荆。已與猿猱侣，猶懷犬馬誠。憂心雖悄悄，執節信硜硜。老去將忘世，朋來且命觥。嘉賓期座滿，陋巷或車轟。幽鳥會心近，良辰樂事并。黄粱葅露薤，白蠏芼霜橙。何苦三升戀，當爲五斗酲。澗蓴舒翠縷，林筍脫文䙀。池草鋪新綠，亭花藉落英。醉眠方栩栩，兒泣任喤喤。庭樹朝嘲雀，書帷夜話蜻。心清香篆繚，耳隱梵鐘鎗。遊宦從諸季，浮沉許拙兄。棣華知曄曄，伐木亦丁丁。操履資磨琢，論文貴討評。杖藜扶跛倚，藥劑發聾盲。絕倒心都醉，奔馳視只瞠。風流懷衞玠，敏捷憶袁宏。願見摩天手，真成擲地玎。戈矛萬人敵，膾炙五侯鯖。意妙操干舞，聲希舍瑟鏗。味深飴醴酪，調古奏韺䪫。文社誰襟袖，詩壇爲主盟。中書仗毛穎，發墨賴陶泓。友直常希黯，言剛酷鄙棖。藏刀真善割，膠柱未能箏。數馬須資策，馳車必式衡。傳家惟義訓，教子謝金籯。婚嫁何時畢，遨嬉莫我爭。浮家苕水去，乘興剡川行。吴殿悲遊鹿，秦宫弔拱鼪。爐峰看瀑布，緱嶺聽吹笙。神嶽登嵩華，仙洲指沃瀛。沖天思御鶴，跨海欲騎鯨。浩蕩愁千古，翺翔撫八紘。會當期若士，髙揖笑浮生。
唐植甫左司許出示所藏紅絲硯輙成短歌奉呈并簡顧子美 李綱
羲和整御升暘谷，赤雲夾日如飛鶩。晶光下射東方山，石卵含丹孕巖腹。誰令巧匠鑿山骨，截此頳堅一肪玉。琢爲巨硯形製奇，中有彤雲爛盈目。端溪美璞色馬肝，黟歙珍胚紋霧縠。豈知至寶出嵎夷，散綺浮花彩尤縟。鳳咮空聞名字佳，龍尾苦笑規模俗。謾誇眉子鬬嬋娟，休認明眸類鴝鵒。顧眄幸蒙君子知，拂拭自遠塵埃辱。火輪炫熀赤烏流，墨海奫淪玄兔浴。千金象管雕鏤精，百鍊松煤龍麝馥。怒猊渇驥縱奔拏，春蚓秋蛇相綰束。楮生便覺肌理妍，毛穎何嘗免冠秃。公家三世擅直聲，此硯提攜資簡牘。力侔天地掌中迴，膽落姦諛筆端戮。固宜祕玩不輕示，神物護持無輙黷。窗明几凈齋閣深，日暖風清靄松竹。試將墨妙寫新詩，落筆煙雲歎神速。矧公早年曾餌丹，龜鶴精神鬢毛綠。久臥商山茹紫芝，行度天門騎白鹿。猗蘭玉樹富階庭，黄卷青緗賸編軸。願言什襲遺雲仍，大筆髙文永相續。
次韻顧子美提舉許雪中見過之作 李綱
殘臘苦寒情味惡，萬里風雲欣雪作。夜積端愁坤軸傾，曉望却驚天界擴。玉龍鱗甲臥羣山，水海波瀾凝巨壑。謝家兒女自多才，笑詠飛花度羅幕。金爐未覺獸炭温，錦帳猶訝貂裘薄。書生饑甚況復寒，坐聽朱絃折臨獄。松孤竹老念山林，甲冷戈寒憫沙漠。豈思龍尾賀千官，且疊琴心舞雙鶴。瑶林玉樹粲迴環，勿謂軒庭全冷落。擁門但作袁安臥，命駕誰思子猷樂。溪山如畫真自知，金玉滿堂端不博。煩公攜具款我門，注目遥空登晚閣。凍吟猶作號寒聲，此病欲醫那有藥。公家故自富香醪，我亦安能辭巨杓。醉看萬事雪銷凝，妙觀圓成不須學。
次韻邵子非見贈之作 李綱
持竿相與釣鯨魚，歎息平生術已疏。嬉戲尚能追舊事，窮愁聊復著新書。昂霄聳壑公行爾，拂石眠雲我自如。卜築相望纔一水，未應歲晚恨離居。
次韻子美寄彦章同遊惠山之作 李綱
結廬寂無車馬喧，雀羅可設深扃門。北窗一枕半成夢，剝啄叩户驚心魂。故人見過適我願，相與攜手遊山樊。春風桃李已零落，孟夏草木行滋繁。下瓢共酌陸子井，策杖更步公垂園。山肴野蔌助清賞，此心非子將誰論。人生聚散如露電，訪舊歎息無多存。區區得失何足較，瑟僴但期終不諼。嗟予夙昔志四海，遠游欲學飛鴻軒。南征曾上帝子閣，暮雨朝雲相吐吞。西山積翠多爽氣，大江縈練方東奔。十年回首如夢到，舊事今復聞公言。邇來百念已灰冷，但願痛飲窮朝昏。新交漸鮮俗緣久，省要更覺情懷敦。山中蕙帳不落寞，無復怨鶴啼驚猿。平生有意師老氏，以退爲進卑爲尊。致君澤物付公等，我乃送老溪前村。置之此事勿復道，且須吸盡黄金罇。
蔣山佛果師爲緣事來而此土方饑戲賦是詩以發一笑 李綱
鍾山禪老天骨奇，叢林晏座如孤羆。諸方宗仰第一義，說法舌作霹靂飛。年來爲衆建廣厦，胸中結構良峨巍。修梁巨棟資喜捨，瓶錫不憚東南馳。飛騰道俗走檀越，堆積金貝羅珠璣。此方旱潦異常歲，百里稚耋方流離。析薪鬻子給朝夕，闔境半作嬰兒啼。坐看緣事莫措手，却欲反著僧伽梨。未聞蘭若泣龍象，好把信施賙寒饑。向來收拾大寶聚，隨手散盡真慈悲。惟師具眼得空觀，稇載豈愁華槖歸。吾言可聽勿惆悵，無價寶珠元在衣。
次韻葉少藴內翰丈霅川上買得弁山石林二首  其一 李綱
翰林風度世間無，炯若清冰置玉壺。暫向霅川謀小隱，未應魯國舍真儒。平泉草木何須記，杜曲桑麻幸可圖。我亦新霑散人號，浮家正欲老江湖。
次韻葉少藴內翰丈霅川上買得弁山石林二首  其二 李綱
視草金鑾不記年，却將心事付林泉。歸居盤谷真良策，買得愚溪定夙緣。隔竹聞聲鳴佩玉，揮毫落紙散雲煙。欲誇水石無窮趣，故把新詩得得傳。
近約周仲居同遊陽羡以私故不果見寄笱蕨因成此詩 李綱
勝遊尚爾阻躋攀，自愧閒中亦未閒。多謝幽人分筍蕨，宛同春日到雲山。洞天上下煙霞裏，溪水迴環圖畫間。暫過豈能窮妙賞，結廬終欲老疏頑。
次韻顧子美見示久雨三首  其一 李綱
一春常苦雨，入夏尚慳晴。雲物頻舒卷，軒窗乍晦明。下田嗟漲溢，髙岸惜頽傾。蔓草無情思，芟除又發生。
次韻顧子美見示久雨三首  其二 李綱
朝來疑欲霽，雲氣復如蒸。泥潦疲馳驟，晨昏錯寢興。及時初可喜，失節反堪憎。安得西山出，層樓共一登。
次韻顧子美見示久雨三首  其三 李綱
中夏猶裌衣，澤國信殊候。連陰不復開，似欲無晴晝。涓涓簷間滴，駃駃渠中溜。蒼生環堵完，遑恤吾廬漏。
寄毛達可內翰并錄送魏公别錄  其一 李綱
縠水柯山藴秀奇，精忠深結冕旒知。玉堂視草久推重，金椀書名猶恨遲。廊廟未應忘澤物，江山且復助題詩。慇懃寄錄韓公事，好爲斯民更築基。
寄毛達可內翰并錄送魏公别錄  其二 李綱
迂愚聊復隱清時，幽事相關只自知。滿地落花看鶴舞，一軒春雨對僧棋。閑中日月真銷得，物外煙霞漸可期。坐致時康賴公等，不須深遯採商芝。
蓴菜 李綱
渺渺春湖水拍天，紫蓴千里正聮綿。初抽荷蘂半含露，旋摘龍須尚带涎。鹽豉欲調難並美，鱸魚兼憶詎非賢。自憐不是知機士，飽食空能上釣船。
送李泰發吏部赴官陽朔  其一 李綱
意氣相期會面前，謫官邂逅兩蕭然。誰憐蘭省鵷鸞友，去作桂林山水仙。直道事人寧免黜，拙謀於我欲爭先。寛恩下逮宜非久，來買梁谿二頃田。
送李泰發吏部赴官陽朔  其二 李綱
陽朔谿山冠百蠻，羡君遠宦得躋攀。聲名已落寰區內，忠信自行夷貊間。山作劍鋩攢峻拔，水如羅带巧迴環。此生又作南征計，好把輕綃寄一斑。
寄李泰發吏部 李綱
我生稟賦愚且屯，昔遊帝所知何因。狂言妄發取譴廢，屏跡分甘麋鹿羣。公於何許知姓字，迂趾訪我梁谿濱。平生傾蓋意氣合，談笑便覺襟懷親。如公材識邁倫等，緩步自當居要津。胡爲亦復作此態，出語輙已驚臣鄰。扁舟歸探會稽穴，單騎去指蒼梧雲。嶺南風土不全惡，陽朔山水古所珍。郎官出宰乃故事，絕徼萬里皆吾民。布宣德澤被蠻邑，獷俗可使風還淳。古來節士志溝壑，笑視生死同埃塵。甘心刀鋸蹈鼎鑊，狥國詎免危其身。聖朝寛大幸無比，竄謫未久多蒙恩。轅駒仗馬戀芻豆，何用局促聲長吞。堂堂基業甚宏遠，豈使扶助無良臣。勉旃行矣佇旋旆，乘興且訪山陰人。
同翁士特小飲中隱堂 李綱
三伏炎蒸畫舸迴，蓬門聊復爲君開。松篁蔭翳罇中渌，杖履逍遥池上臺。小雨乍隨雲影散，好風還逐月光來。虛堂夜久羣囂息，枕簟相從亦快哉。
士特見和復次前韻 李綱
丘園命駕未應迴，三徑還同蔣詡開。盤谷初能容蕙帳，鈞天無復夢瑶臺。稚年尚憶嬉遊處，老境相從歸去來。幸有西山供醉眼，不妨吟望思悠哉。
同士特遊惠山再次前韻 李綱
九峰秀色照溪迴，古寺崢嶸殿閣開。潄玉泉聲鏘石洞，鬱藍天影抱瓊臺。親賓情話真難得，巖壑幽尋豈易來。且復淹留同一醉，未應遄櫂念歸哉。
題周孝侯廟 李綱
周侯高節冠千古，志氣剛明乃如許。劍斬長橋戟尾蛟，刺殺南山雪毛虎。歸來一聽閭里言，折節寧辭遠遊苦。學成名立世共驚，狥國忘身乃其所。至今血食荆溪濱，廟貎崇深日簫鼓。我來再拜仰遺像，思古傷今悵誰語。君不見淮陰跨下已亡奇，噲等何羞與爲伍。
余乙巳春赴奉常召如京師五月四日至京口同似表叔易遊北固甘露寺 李綱
招提殿閣鬱嵳峨，占得江山氣象多。一水下臨縈素練，兩山對峙疊青螺。乍欣心目到空闊，坐看風雲相盪摩。景物自新人自老，舊遊追憶奈愁何。
雨中渡楊子江書懷呈似表叔易 李綱
波光澹澹櫓聲圓，風軟潮平利涉川。浩渺雲濤連海嶠，空濛煙雨濕樓船。江山雄偉冠天下，景物瓌奇繞目前。遠蹟禹功須我輩，感時懷古一悽然。
同似表叔易置酒平山堂 李綱
暫停征櫂此從容，歎息前賢結構雄。心眼乍隨天宇闊，笑談不覺酒罇空。江光隱見軒楹裏，山色虛無煙雨中。種柳仙翁何處去，年年疏翠自春風。
過召伯埭遊斗野亭次司諫孫公韻 李綱
星斗照淮楚，綠野如砥平。兹亭結構小，景物有餘清。我來值袢暑，霽霧褰高甍。登臨得佳友，坐使懷抱傾。方塘楊柳合，極望菰蒲生。仰德思謝傅，弔古傷蕪城。濁酒聊共酌，小鱗鮮可烹。抱拙臥江海，胡爲復此行。區區螢爝光，何補日月明。稽古得車馬，平生笑桓榮。
途中書懷 李綱
去國飄零伴一星，誤恩還許謁承眀。已甘松菊老三徑，豈有材猷廁九卿。晚景故慚題柱客，壯懷多謝棄繻生。片帆自逐南風起，遇坎乘流且麽行。
新開河食鱖魚戲成 李綱
平湖渺漫煙蒼蒼，菰蒲擢秀新荷香。漁舟演漾出深浦，舟中鮮鱖肥而臧。傳呼就買不論價，得錢留魚魚眼光。細鱗哆口傳鬐鬛，斕斑點黑微塗黄。巨盆汲水養餘息，撥剌奮尾猶洋洋。付庖薦酒擇困者，揮刀切玉芼桂薑。麯生風味已醖藉，得此更使不可忘。松江之鱸不足憶，銀色詎數綿州魴。惜哉行役難駐櫂，一飽未許杯盤常。雨蓑煙笠乃吾事，安得獨釣青茫茫。
泗上瞻禮僧伽塔 李綱
湯湯淮泗濱，實爲至人居。至人骨已冷，靈響初不渝。巍然窣堵波，金碧耀雲衢。突兀三百尺，勢欲凌霄虛。乃知天人師，宜有神明扶。憶昔歲乙未，奉親由此途。開關瞻晬容，端相不可誣。清秋日當午，爲現摩尼珠。蟬聮寶鐸間，懸綴如流蘇。萬目共瞻睹，稚耋驩驚呼。重來念舊事，感歎涕澘如。再拜禮雙足，如師真丈夫。
汴上有感 李綱
不踏隋池今幾日，重來空歎二毛侵。黄流渾渾帆檣影，綠岸森森榆柳陰。雨霽鳩鳴呼婦急，曉涼蟬噪感人深。區區往返何爲者，誰識先賢用舍心。
寶劍聯句 李綱
造化鑪錘巧，山谿鑛鏷良。精金付歐冶，妙手鑄干將。淬礪呈鋒鍔，飛騰辨耿光。青黄司火候，爪髪助祈禳。桃氏幾時獻，龍文難久藏。鱗皴識松理，乙屈認魚腸。黯黯青蛇色，炎炎赤帝祥。提攜起三尺，駕馭牧羣狼。彈鋏悲馮子，誇鐔悟趙王。神功歸不試，利用運無旁。贈客千金直，方人百鍊鋼。還須玉具飾，何用蒯緱裝。詎使妖腰喜，當容節士狂。純盧非娬媚，巨闕太堅剛。鬱勃衝牛斗，蛇蜒接混茫。疇能寶於越，俱議刻艅艎。抆拭資神土，珍藏閟寶房。斬蛟誠壯勇，剸象見銛鋩。韓信歸髙祖，朱雲賜尚方。雄材元倚仗，佞膽已飛揚。渾脫公孫舞，縵胡庶士傷。吳鈎能曲折，蜀漢有文章。六賜恩何厚，三名怨未償。先知吼蛟兕，摩鈍凜冰霜。犬子嘗思擊，猿公莫敢當。翁歸備文武，季路戒彊梁。疾視真何事，要盟或可臧。鑱天隳彗孛，適野走徬徨。麾拂飛雷電，軒昂變雨暘。刺强同匕首，定亂豈長槍。叔向排當御，昭王畏拙倡。買牛今欲老，鑄鏄歲方穰。徐國留吳札，鴻門蔽頂莊。拄頤真貴盛，擊柱妄披猖。曜儹山妖見，秦興水怪彰。萬人猶可敵，一吷未應敭。不動驚公勝，爲誇異伯陽。斷匜猶未妙，穿屋始非常。止水涵晶瑩，疏星點角芒。聊須爲武備，何必事戎行。要並宗臣履，休同小盗裳。衝星憐杜子，斫地歎王郎。不假蒙須便，真成刃手創。新硎如可發，故物未應忘。黠虜稱兵急，王師擊鼓鏜。氛埃期掃蕩，心膽爲開張。未斬樓蘭級，那銷黔首瘡。幾回開匣罷，但欲引杯長。聊復防身佩，毋爲躍水亡。報君吾志畢，以爾倚扶桑。
山藥 李綱
山家爲我斸青冥，養就仙芝指掌明。風味自應殊紫芋，功名初不减黄精。藤盤欲薦冰霜質，石鼎先聞風雨聲。辟糓留侯正歸去，淡然悠久見交情。
煨芋 李綱
今夕何夕夜未央，天寒擁爐更漏長。縮肩環坐有饑色，呼童取芋灰爲塘。蹲鴟得火良易熟，脫落皮毛如紫玉。迭煨迭進争相先，笑語頗喧知實腹。錦里先生亦不貧，家園收拾動千斤。凶年自可活妻子，美好不减岷江濱。鄴侯昔遊衡嶽左，懶瓚食餘貽半箇。我今歸去隱家山，豈復從人覓殘顆。臞儒奉養亦已微，一飽便吟煨芋詩。君不見齊公夜半意不嗛，易牙煎熬燔炙和調五味而進之。
食蟹 李綱
秋風蕭蕭蘆葦蒼，野岸郭索紛成行。持矛被甲正雄健，意氣正欲行無旁。朝魁執穗似有禮，擁劍敵虎何其强。野人篝火夜採撥，束縛赴鼎如驅羊。樽前風味若無敵，芼以橙橘尤芬芳。流膏斫雪快一飽，咀嚼海錯皆尋常。丹楓夜落吳天霜，䆉稏欲熟千畦黄。梁谿白蟹正可釣，雛雞濁酒肥且香。先生歸去營口腹，老饕未許他人當。家山漸近意漸適，思歸豈獨鱸魚鄉。
九月五日對菊小飲簡申伯叔易 李綱
淵明愛此九日名，對菊無錢可留客。杜陵爛醉作生涯，青蘂空嗟未堪摘。我今鼓柁適長淮，坐見幽叢爛熳開。自從多病久不飲，又爾一洗黄金罍。東南節物誠已早，翠葉金花爲誰好。三徑荒蕪爾尚存，未覺出山同小草。世間萬事皆可忘，且須泛此酬秋光。平生最愛老坡語，菊花開日即重陽。
小飲即事呈申伯 李綱
夜凉同詠古人詩，新月娟娟照酒巵。一醉且忻軍寇退，扁舟似與菊花期。銜杯樂聖真吾事，泛宅浮家漫爾爲。歸去雲山最深處，隔江千里幸相思。
玉華宫用杜子美韻 李綱
阿房但遺基，銅爵亦飄瓦。兹宫製何朝，棟宇妙天下。溪山最清絕，畫手不可寫。于今黍離離，客過淚如灑。廼知營宫殿，徒以業力假。起滅猶浮漚，聚散齊一馬。如何世間士，天運欲持把。此理貫古今，宜有知之者。
九月八日渡淮 李綱
長淮渺渺煙蒼蒼，扁舟初脫隋渠黄。平生見此爲開眼，况復乞身還故鄉。嗟余涉世誠已拙，徑步不虞機穽設。空餘方寸炳如丹，北望此時心欲折。楚天清曉作輕寒，黄蘆着霜聲正乾。川迴金碧隱窣堵，風遠鍾磬聞龜山。櫓聲嘔軋歸何處，笑指江臯尋舊路。松菊荒蕪欲自鉏，盗賊顛翻非所懼。蟹螯菊蘂風味遒，且須爲盡黄金舟。世間種種如夢電，此物能消萬古愁。
九日與申伯叔易小飲 李綱
上客相從稱玉觴，楚天杳杳湛清光。紫茱黄菊有佳色，白蟹頳鱗聊共嘗。自哂三朝爲逐客，常於九日旅殊方。十年往返成何事，贏得蕭蕭滿鬢霜。
章華宫用張籍韻 李綱
楚王初建章華時，脩梁巨棟如雲垂。諸侯共落相長鬛，示汰往往逃而歸。當年左史箴王闕，祈招之詩爲之發。固宜便嬖意相當，肯使俊乂居周行。宫中門户如蓮房，錦茵繡幕春風香。娥媌曼睩肌雪霜，侍燕承娛夜未央。金石間作侑玉觴，兕觥不復稱公堂。志窺九鼎輕天王，翠被豹舄垂瓊璫。乾谿之辱豈其壽，峻宇雕牆湎于酒。
次韻季弟善權阻雪古風 李綱
歲晏江南三尺雪，奕奕瀌瀌遂連月。意濃豈是天綱疏，勢重便疑坤軸折。溪行小艇碎瓊瑤，自勝縞带隨車轍。暝投蘭若寄僧房，更覺千巖鳥飛絕。憶昔宣和全盛年，嘉瑞應期來自天。千官朝賀未央裏，仰視龍尾垂蜿蜒。珠樹瑩煌青瑣闥，玉花浮動蒼龍闕。但將歌舞賞清妍，肯信山河會分裂。自從國步多艱難，胡騎長驅窺漢關。陰風慘淡隨殺氣，見雪翻使摧心顔。古來治理初無别，中國浸强胡浸滅。坐令和氣變陽春，肉食于今未宜忽。迂愚放逐恩已寛，敢憚道遠貂裘寒。空餘炯炯寸心赤，中夜不寐憂千端。素髪飄蕭頭已滿，百年光景行將半。未知夢幻此生中，幾回看雪光凌亂。會當掃動豺狼穴，國恥乘時須一雪。酒酣拔劍斫地歌，心膽開張五情熱。中興之運我期皇，江漢更灑纍臣血。
善權即事十首  其一 李綱
荆溪移櫂雪漫漫，皓色連空眼界寛。練带縈迴迷罨畫，玉屏崷崒失銅官。風飄珠蘂來玄圃，槎泛銀潢到廣寒。安得丹青似摩詰，生綃寫作圖畫看。
善權即事十首  其二 李綱
十日荆溪雪未晴，敲冰聊作善權行。最憐擊碎瓊瑤片，欲愛長聞環珮聲。百仞巖端仙梵過，千株松下老僧迎。斯遊自覺平生少，頗怪淹留景太清。
善權即事十首  其三 李綱
雪著谿山澹復濃，行舟疑在玉壺中。雲藏半嶺深難見，冰塞長川邈未通。賴有僧房容假榻，未應塵跡歎飄蓬。勞生夢幻成何事，萬古閑愁一笑空。
善權即事十首  其四 李綱
山崦溪灣三四家，竹籬茅舍暮烟斜。仙村自種田田玉，梅徑疑開處處花。近渚冰銷迷浴鷺，遠村煙暝數栖鴉。年年值雪長爲客，對此悽然感歲華。
善權即事十首  其五 李綱
小童又報雪花飛，深炷鑪煙欲起時。淅瀝乍聞經竹葉，飄蕭初看著松枝。南人共訝何曾見，北顧深顰有所思。牢落無言自搔首，却驚華髪頓成絲。
善權即事十首  其六 李綱
一夜凝寒雪意濃，禪房睡美不聞鍾。起看銀色三千界，更憶瑤臺十二重。戴白蒼官尤覺好，折腰青士若爲容。暮晴透出寒蟾色，爲照溪頭羣玉峰。
善權即事十首  其七 李綱
連日風雲匝地陰，玉花飛舞滿煙岑。竹窗夜色碁方適，書幌朝寒酒倍斟。幸有髙人同勝賞，不妨佳處得幽尋。庭前暗積知多少，自策笻枝探淺深。
善權即事十首  其八 李綱
山空鳥雀傍簷楹，景邃惟聞鐘鼓聲。懶瓚但知煨紫芋，少陵何處斸黄精。江南寇盗休無賴，塞北煙塵迄未平。太息浮生端值此，不如無念契無生。
善權即事十首  其九 李綱
霽色初開雪未融，坐來風撼落長松。林芿趫捷緣饑鼠，洞壑深沉蟄老龍。致遠未須金騕褭，憑髙且看玉芙蓉。豐年最有田家樂，雪屋何妨入夜舂。
善權即事十首  其一○ 李綱
朝來鳥雀報新晴，乍喜窗間日影明。糝徑楊花渾寂寞，倚簷冰柱漫峥嶸。早梅向暖垂垂發，好鳥知時得得鳴。從此陽光漸舒暢，放回春色滿江城。
投金瀨有感 李綱
楚王聽讒誅五卿，招呼二子同就烹。子胥彎弓見使者，義不戴天非惜生。操瓢乞食困江表，曷嘗一日忘郢城。溧水之陽遇真識，壺漿簞食欣相迎。當時追捕尚爾急，殺身滅口意豈輕。霸吳何止服句踐，破楚遂以鞭荆平。倒行逆施道雖遠，復仇攄憤聖所稱。却來訪舊欲報德，歎息玉質隨流萍。投金淺瀨亦何有，聊以寓意通精誠。哀窮進食類漂母，解劍掛墓同延陵。古人已矣不可見，空有史筆垂聲名。
題成士瑴所藏輞川雪圖 李綱
朔風飛雪何漫漫，羣山大半埋雲端。藍田丘壑不易得，更把雲雪粧林巒。茅齋竹屋架巖巘，軒楹面勢隨所安。素華淅瀝灑空翠，逼耳似聞聲正乾。層崖凍沍石欲裂，飛瀑不礙雙流湍。長松落落有生意，連臂下飲惟玄猿。椒園柳浪眇安在，髣髴猶認芙蓉沜。乘危跨蹇者誰子，竦肩縮袖何其寒。祇應詩句獨有得，不减灞橋風雪間。幽人一去久寂寞，寒藤滋蔓誰能刪。生綃數幅寫絕景，空有圖畫今人看。
次季弟韻賦梅花三首  其一 李綱
冷蘂疏枝煙水濱，江南此地又逢春。年年行路常爲客，的的寒花解笑人。雪裏暗香來鼻觀，風前髙格見天真。誰言對爾銷愁得，一段清愁特地新。
次季弟韻賦梅花三首  其二 李綱
年年青女久橫陳，賴有江梅漏洩春。孤潔如親隱君子，風流似對謫仙人。雅期蘭蕙香非遠，解笑松華色未真。開罷枝頭著青實，故教桃李一番新。
次季弟韻賦梅花三首  其三 李綱
羣芳凍死未招魂，誰使梅花獨占春。願折繁華憑驛使，爲傳幽思惱詩人。心馳魏闕慚商鼎，路入章江憶子真。莫道廣平心似鐵，賦辭得得與清新。
宿黄柏村館 李綱
客館可人意，敢懷行路勞。軒窗面蒼翠，棋酒助嬉遨。雨過竹聲碎，風搖雲影髙。人生隨處適，何必賦離騷。
寓寧國縣圃中桃李雜花盛開感而賦詩  其一 李綱
春光不爲干戈薄，花縣縱觀桃李開。可惜繁華勞剪刻，莫教風雨便殘摧。溪山有意相輝映，蜂蝶多情自往來。應笑逐臣心似鐵，客中扶病亦登臺。
寓寧國縣圃中桃李雜花盛開感而賦詩  其二 李綱
乍雨乍晴三月節，半開半合百花枝。傷心春望不堪遠，感事淚痕長欲垂。塞北但知隨水草，江南何事插旌麾。上林無限鶯花老，應怪來遊鳳輦遲。
詠草 李綱
夢覺池塘碧草萋，風搖煙濕已菲菲。綿聯山色不知遠，惆悵王孫何日歸。微質亦知煩雨露，寸心終欲報春暉。芳根縱腐猶能化，舞蝶流鶯到處飛。
休寧縣驛舍初見楊花 李綱
山館風光隨分好，方塘碧長萋萋草。楊花搖蕩入疏簾，又是一年春色老。
黟歙道中士人獻牡丹千葉面有盈尺者爲賦此詩 李綱
平生愛花被花惱，每見牡丹常絕倒。自從喪亂减風情，兩年不識花枝好。邇來謫墮烟雨中，行色日與春光濃。今夕何夕見粲者，頗類壽安千葉紅。豈知黟歙深山裏，乃有此花端若此。不論玉板與鶴鴒，可亞姚黄并魏紫。嫣然見我如感傷，似訴處此非其鄉。吾衰多病不解飲，對爾歎息空持觴。人言老境花如夢，獻此慇懃情已重。蠟封瓶貯可多時，惆悵洛陽今不貢。
自鄱陽泛江至星子 李綱
我行黟歙間，山隴如黏蠔。澗水互縈繞，路石何墝嶅。深谷四無景，峻嶺干雲霄。朝行嵐氣合，暮宿怪禽號。吾雖一險夷，無乃徒御勞。及兹夏潦漲，弭節俯江臯。試命具舟檝，聊以釋煩囂。巨浸與天永，東流日滔滔。來檣與去櫂，倐忽馳千艘。進舟枕席間，舟子巧所操。江山遞隱見，景物資遊遨。頗同謫仙人，醉著宫錦袍。長嘯倚柁樓，軒然詠離騷。心隨八極遠，身逐秋鴻髙。風帆擘巨浪，大櫓駕雲濤。百里須臾間，千里不崇朝。快哉可以賀，把酒持蟹螯。
彭蠡 李綱
神禹治水江爲最，邐迤逶蛇鍾作滙。泓澄不獨陽鳥居，浩蕩端使羣川會。羣川已會江不湍，朝宗到海東南安。烟收雲歛望不盡，眼界始知天宇寛。世傳揚瀾并左蠡，無風白浪如山起。我今謫官此中行，何事恬然風浪止。陽侯也自可憐生，不學世人皆世情。好風已借一帆便，霽色更增雙眼明。晚來畫舸鳴六櫓，超忽千山如脫兔。波心突兀見星宫，雲際峥嶸望廬阜。世間此景良不多，洞庭三峽真么麽。共浮大白期一醉，對此不飲當如何。
遊落星寺 李綱
一氣升沉誰所肇，隕星爲石古不少。羣川會處渺無涯，墜此精堅鎮江表。坐令釋子開梵宫，棟宇規摹浮玉小。窈窕樓臺四面通，洶湧波濤千柱㒟。我來端是好幽奇，一葉飄然陵漭渺。初疑牛女在銀潢，更訝靈槎經畢昴。星房月殿夜沉沉，水色天容秋杳杳。恍如清夢到天門，欲駕颷輪憇蓬島。塵世喧囂那易得，幻境去來何日了。心閒境寂付幽人，衲被蒙頭任昏曉。
望廬山 李綱
多年不省廬山面，江上初從望中見。秀骨蒼顔五老人，顧我欣然如素善。香爐峰頂紫烟浮，瀑布遥看銀漢流。雲舒霞卷互明滅，倐忽變態無停留。却疑清夢尋丘壑，風物何爲宛如昨。縱令真是夢中看，夢未覺時良不惡。平生所願今乃償，寛著日月遊山房。青鞋布襪久已辦，百錢掛杖聊徜徉。
韓德全以小舟相迓於落星寺下 李綱
故人一别兩寒暑，鴈斷魚沉杳何所。那知迎我落星傍，一葉凌波聽掀舞。胸中耿耿初自若，身世悠悠乃如許。且須酌酒澆肺肝，慎勿開口論今古。
晚出南康遊廬山 李綱
捨舟星子渚，遂作廬山遊。空濛杳靄間，十里松桂秋。草木吐香潤，泉石交横流。乃知山中物，一一皆其尤。嵐逼空翠濕，峰髙紫烟浮。心閑雲出嶺，眼浄龍還湫。月壑夜窈窕，風林晚颼飀。稍聞鐘磬聲，迥覺梵宇幽。平昔念清賞，孰云今乃酬。似非人間境，須向物外求。顧揖雖不暇，吟哦浩難收。聊將詩紀行，一洗他年愁。
過玉澗道人草堂 李綱
道人妙彈琴，能作醉翁操。人亡琴亦亡，頗爲識者悼。草堂玉澗邊，蕪沒已秋草。繐帳鶴驚空，藥杵香餘搗。竹光浄如洗，桂子寒不掃。松風肅泠泠，猶想琴聲好。
五老峰 李綱
五峰秀出如五老，鬚髪蒼然長美好。問之不肯道姓字，儼若子房從四皓。商山採芝亦已久，漢庭辟穀何其早。優游相與定儲皇，攜手江湖共幽討。化爲峰石寄山巔，下視塵寰真電掃。衣冠想像猶偉然，容貌至今初不槁。祗應明月見當時，間有白雲來問道。逝將築室近峰前，歲晚相依得相保。
羅漢寺 李綱
梵宫臺殿古，松桂碧參天。玉澗碎寒石，金池開小蓮。循渠窮水脉，策杖到巖巔。漸入廬山境，從參五味禪。
自羅漢院欲遊尋真觀雨作不果遂次栖賢聞尋真景物尤美留爲異日不窮之賞賦詩紀之 李綱
羽人之宫鄰五老，杖屨欣然事幽討。那知一夜雨翻盆，山路難行愁滑倒。世間違意常八九，萬事皆然寧自保。山靈豈是祕幽奇，欲結清歡故相惱。傳聞景物冠廬山，小殿飛樓更精巧。古潭搖蕩明月光，綠蘿青松覆煙草。屏風九疊雲錦張，古來詩句謫仙好。山中道士不出門，玉杵金丹手親搗。我方放浪謝冠裳，未覺山林跡如掃。真遊儻有不盡緣，容我他年來訪道。
栖雲庵 李綱
禪老幽棲地，雲峰尺五天。江湖縈縞带，世界廓青蓮。說法三乘外，藏身萬象巔。潛虬蟠不去，應聽祖師禪。
三峽橋 李綱
我昔曾作雲安行，道逢除書還玉京。至今遺恨不一到，與聽三峽流泉聲。此來又謫武昌去，廬山當道欣所經。栖賢寺前小三峽，拭目便覺增雙明。黄牛明月坐中見，瞿塘艷澦森相迎。山寒草木鬱葱蒨，逼耳似聞猿狖鳴。懸崖亂石互迴轉，震吼正坐不得平。珠跳雲沸巧潨射，晴晝雨雹驅雷霆。壯哉造化融結此，故使水石相喧轟。妙音流出無盡藏，乃與衲子門庭争。飛橋贔屓跨虚碧，面對五老峰峥嶸。我來雲物爲開霽，當暑萬壑松風生。提攜更得二三子，杖履不辜丘壑情。垂瓶得水不敢潄，老坡舊約今尋盟。
萬杉寺散珠亭 李綱
一派飛泉落坐隅，跳波沸石散成珠。道人諦看空濛際，顆顆圓明定有無。
諸刹皆以石渠道水有至十餘里者感之賦詩 李綱
廬阜秀江南，凝結盡雲母。泉源乃雲腴，甘冽固其所。懸爲瀑布垂，蹙作龍鸞舞。交流澗谷中，厥味皆鍾乳。僧坊有能事，致遠勞汲取。鑿石爲通渠，計里不計步。回環繞山麓，髙下映簷廡。蜿蜿虹腰轉，溜溜螭頭吐。沛然飲濯餘，灌溉及園圃。誰將創物智，作此濟衆祖。暫勞逸則永，心一力乃舉。豈惟小物然，萬事盡如許。吾道何其衰，寤寐慨思古。
谷簾泉 李綱
甘泉多自名山出，世品谷簾爲第一。淄澠之水不易辨，臆說詎敢評得失。廬山深處爲谷簾，度嶺穿雲費時日。道人裹飯時一到，敲火烹茶資野逸。坐令僕隸致瓶甖，是非誠否良難詰。世間知味定何人，食蔗多謂甜於蜜。居然真僞相混殽，往往循名因去實。何似家山陸子泉，石縫迸出蒼龍淵。山中空洞乳滿腹，一派下作梁谿源。清甘著舌久不散，持以瀹茗增芳妍。華堂石甃與覆護，好事汲取肩相駢。有時置酒飲其上，醉滌肺腑塵煩蠲。緘題寄遠無僞者，貴賤均飲初不偏。彼如幽人在空谷，此若佳客臨風前。未須細較味優劣，且問所處誰爲賢。
余幼嘗一到廬山再遊已三十年矣感懷二首  其一 李綱
夢想廬山三十秋，却因謫宦得重遊。禪林處處逢清賞，山路人人識故侯。絕嶺半將雲幕覆，飛泉長作玉虹流。平生丘壑真吾志，一洗胸中萬斛愁。
余幼嘗一到廬山再遊已三十年矣感懷二首  其二 李綱
香爐峰頂紫煙凝，三峽橋邊雪浪驚。不爲迂疏成遠謫，豈能蕭散箇中行。雲霞映带松蘿色，殿閣深嚴鍾磬聲。回首世緣真夢幻，故應長此寄浮生。
開先寺漱玉亭 李綱
未遊潄玉亭，先誦東坡詩。手持芙蕖跳下清泠中，疑非謫仙不能爲此詞。後翁三十年，我亦遊於斯。飛橋已堙沒，故跡多推移。空餘髙巖與深谷，落日慘淡松風吹。白龍依舊出青峽，散沫下作清漣漪。古來陵谷會遷變，况乃景物資人爲。雲間灩灩吐寒月，清光不減翁當時。相望一世發孤笑，坐使萬古生長悲。
瀑布 李綱
我昔遊太華，矯首望仙掌。瀑布如懸河，斗落五千丈。空濛雨雹飛，澒洞巖壑響。及觀廬山瀑，未覺快清賞。飛泉出山腰，半派隱層嶂。沈吟謫仙詞，其或過所奬。傳聞山之巔，峰岫列屏障。銀河落九天，噴薄殊異狀。倒掛三石梁，無乃在此上。逝將隨羽人，裹足一同往。懷哉不可得，空積青霞想。
簡寂觀 李綱
髙士不可見，雲鄉空舊居。煙嵐飛瀑外，露石禮星餘。松老未歸鶴，沼深清見魚。何人得丹訣，應有枕中書。
歸宗寺四詠  其一 李綱
孤峰秀拔翠嶤岧，峰頂虚無是紫霄。從此上賓朝帝所，直須穏跨玉龍腰。
歸宗寺四詠  其二 李綱
溪流宛轉若翔鸞，翠色涵虛特地寒。底事舞餘窺碧沼，袛應誤作鏡中看。
歸宗寺四詠  其三 李綱
右軍真是墨中仙，到處成池豈盡然。祗有此間疑可信，白雲書法至今傳。
歸宗寺四詠  其四 李綱
光射蒼巖石鏡屏，我來一現豈無情。誰云顯晦知時節，長伴空山寒月明。
偶成 李綱
洞霄吏上紫霄峰，潄玉亭遊玉局翁。人物風流何可並，山林趣舍略相同。是非論定千年後，身世塵勞一夢中。我是騎鯨謫仙裔，赤鯶相逐御清風。
靈湯 李綱
石甃靈湯列道周，玉池金屋未相侔。滌塵時有幽人到，不與驪山共一流。
客言廬山往年之盛今不逮遠矣戲成此詩 李綱
福地禪林海內無，盛衰亦與世緣俱。祗應泉石不知老，長伴煙雲得自娛。種杏仙家今寂寞，獻花衲子亦乾枯。我生頗恨來遊晚，也勝不來空看圖。
圓通寺與覺老步月 李綱
石耳峰前松檜香，月華天影夜茫茫。道人試道依溪水，何似曹溪一派長。
諸刹以水激磑磨殊可觀爲賦此詩 李綱
疊石壅寒派，湍流瀉逥溪。誰將方便智，成此妙圓機。輪輻互髙下，波濤鬱翻飛。磨牙遞旋斡，磑杵紛昂低。玉粒已粲粲，瓊花亦霏霏。雖存機械巧，利澤成慱施。試語漢陰老，使知渾沌非。惟當善用心，功與天地齊。
子弟輩遊天池余以病不果往 李綱
雲山積翠倚穹蒼，仙聖靈蹤寫上方。瑞像世傳藏錦繡，神光人說似清涼。心安是處皆歡喜，眼正無時非吉祥。我病未能尋勝境，慇懃爲爇一爐香。
戲贈東林珪老 李綱
我遊廬阜南山北，師住二林東院西。試問遠公求作佛，何如陶令醉如泥。苦邀名山同蓮社，笑送幽人過虎溪。千載風流久寥落，更煩拈出與提撕。
西林寺 李綱
東林大禪苑，殿閣傑以雄。西林乃律居，僧房小玲瓏。泉流庭廡間，宛轉如鸞龍。花竹深窈窕，松蘿鬱青葱。縱觀魯公書，遠揖峭直風。餘碑雖崢嶸，一掃凡馬空。安得數椽地，介居二林中。當有遠公流，策杖時相從。
道出廬阜偶值崧老右丞同遊東西二林蒙示佳篇輒次來韻 李綱
迂疏又復謫南州，假道江山得勝遊。杖履欣逢長者轍，笑談同訪遠公流。風搖杉檜驚寒夢，煙鎖峰嵐繞翠樓。回首中原意蕭瑟，此生飄泊任雲浮。
太平觀道士植瑞香於簷廡間可愛頗恨不及其花時爲賦小詩 李綱
道人心境閑，種花白雲鄉。交柯碧珊瑚，薿薿衆葉光。弱質資灌溉，孤根怯清霜。治畦簷廡間，晏温借朝陽。我來恨太晚，不見花吐房。想像正開時，淡紫兼微黄。濯濯炫秀色，霏霏㒟天香。空餘風露枝，璀璨繞逥廊。地靈草木潤，長與蘭蕙芳。明年花更好，矯首遥相望。
白公草堂 李綱
樂天平生不可及，謫官乃作廬中集。香爐峰下結草堂，石屏紙帳隨時給。維摩丈室亦何有，天女散花空結習。何須江上聽琵琶，泫然淚滴青衫濕。
琵琶亭 李綱
去年假道潯陽城，扁舟夜泊琵琶亭。却憶當時醉司馬，送客江頭秋月明。今年謫官又重到，掃地乃緣蜂寇經。軒楹回首已不見，况欲更聞絃索鳴。西風蕭蕭蘆葦響，月色下照江波清。秪應風月長不老，坐閲塵世猶流萍。我生多病苦憂患，未能忘世那忘情。移船相近夜悄悄，側聽疑有檀槽聲。
過淵明故居 李綱
捨櫂湓浦城，稅駕柴桑里。緬懷靖節翁，衡宇兹避世。乞食雖甚貧，折腰肯爲米。陶然傲羲皇，獨得醉中意。三徑不願餘，五斗聊自誄。優游晉宋間，俯仰無可愧。若人骨已朽，凛凛有生氣。斜川尚環流，層城亦秀峙。如何髙世士，廟貌乃頽圮。誰將一觴酒，薦此菊與杞。朗詠歸來辭，感嘆成坐起。
德安食枇杷 李綱
故人餉盧橘，煙雨江上村。芳津流齒頰，核細肌豐温。誰爲黄金彈，偏宜白玉樽。返源旋味處，寂寞自無言。
雲居勤老以書見邀不果往戲作此頌寄之 李綱
吾師脱浮玉，振錫來雲居。江邊波浪已遠去，山頂風雷應晏如。我來問津師草草，咫尺雲岑悵難到。師既拗折柱杖不出山，我亦把定韁繩不下道。試將此意示叢林，撫掌呵呵同絕倒。
午暑憩潭田精舍老僧求詢其曾遊方否云以少嘗一到分甯感而賦此 李綱
修江深寂處，蘭若寄高邱。松竹有古意，雲山無世愁。老僧頭已白，鄰邑幼曾遊。自哂何爲者，半生踰百州。
聞子規 李綱
江南四月五月時，空山月夜啼子規。勸我不如歸去好，我方遠謫何時歸。中原杳杳暗鋒鏑，縱使得歸何所益。不如且住碧山中，爲憑青鳥通消息。
戲賦墨畫梅花 李綱
道人畫手真三昩，力挽春風與遊戲。露枝煙蘂忽嫣然，自得工夫畦徑外。由來黑白無定姿，濃淡間錯相參差。炯如落月耿寒影，翳若宿霧含疏枝。羣芳種種徒繁縟，脫略丹青尤拔俗。妙質聊資陳氏煤，幽姿好伴文生竹。世呼墨竹爲墨君，此花宜稱墨夫人。鉛華不御有餘態，世間顔色皆非真。年來妙觀齊空色，天花時露真消息。試煩幻出數千枝，不費梁谿一丸墨。
兜率寺 李綱
隨意寓禪房，小軒風露凉。山幽雲傍户，林迥月窺牀。竹色曉增翠，桂花秋欲香。無人知此意，天影碧茫茫。
玉溪寺 李綱
玉溪何日寺，古佛亦塵埃。髙閣雲初卷，小池蓮半開。竹風清枕簟，松露滴莓苔。寂寞溪邊路，幽人自往來。
過苦竹嶺二首  其一 李綱
絕嶺横鳥道，江湖從此分。沈吟洞庭野，悵望具區雲。去住本非我，别離空念羣。子歸啼苦竹，腸斷不堪聞。
過苦竹嶺二首  其二 李綱
今日江湖境，雙眸嶺上明。山光隨地好，秋氣逼人清。隴水初分處，雲鴻欲别情。離羣古來有，嘆息未休兵。
次通城送季言弟還錫山二首  其一 李綱
半載相從作遠遊，物華苒苒又新秋。江南山水共清賞，湖外風煙成獨留。家遠爲傳安稳信，時艱增重别離憂。渚宫此去無他地，悵望自登黄鶴樓。
次通城送季言弟還錫山二首  其二 李綱
陸離長佩切雲冠，澤畔行吟且紉蘭。我已安心爲逐客，子今何事亦抛官。江湖鴻鴈初寥落，風雪鶺鴒相急難。歸去家山見諸季，爲言努力且加餐。
季言送余至湖外欲往無爲挈其姊旅櫬歸錫山憫其勤贈此一絕 李綱
送我謫官遷姊殯，人生如汝亦勞哉。他時寄骨西江上，煩汝還須得得來。
寄王周士絕句二首  其一 李綱
偶然一病便休官，萬石巖中處已安。底事書來猶剩語，也知習氣掃除難。
寄王周士絕句二首  其二 李綱
年來百念冷於灰，夢到江湖又一回。從此故人音問近，洞庭秋色鴈初來。
寓居通城僧舍東軒池蓮盛開竹庵珪老有意見過戲贈此篇 李綱
道人庵外萬竿竹，何似小池千葉蓮。月白風清誰共此，心閑境寂兩翛然。好抛筠粉娟娟凈，來看荷珠的的圓。飛錫儻能真過我，直須趁取晚霜前。
張子公以圓鑑見寄作詩報之 李綱
我觀大圓鑑，瑩澈靡瑕垢。清光溢寒蟾，碧井窺古甃。冰池絕埃塵，玉璧無肉好。不知何年鑄，款識雜篆籕。冷然照肝膽，况燭須眉秀。英英張公子，輟贈意獨厚。使我正衣冠，更以别妍陋。嗟予罹百憂，半世困馳驟。蒼浪齒髪衰，已覺成老醜。幸兹置寛閑，閉户念往咎。冠欹與珮落，顛倒散襟袖。平生遭謗讒，白黑坐分剖。逝將杜德機，漸可塞智竇。豈徒齊美惡，端欲一昏晝。鑑焉何所施，無乃虚授受。聊持戲鳳匣，藏此蟠螭紐。精光祕不露，猶使魑魅走。詎逃鸚鵡形，時作蛟龍吼。君看方寸間，此物誰蔽覆。靈臺湛虚明，廣博含宇宙。纖毫莫凝結，萬象悉籠囿。寧隨古今移，不逐面目皺。人人各具足，一一謝雕鏤。無塵安用拂，表裏自通透。諸佛亦何爲，四智此爲首。祖師持出遊，法器久已就。那將清浄眼，更入煩惱蔀。隨緣夢幻中，坐閲蠻觸鬭。本來妙明心，一念證無漏。持此還寄君，試問承當否。
早起 李綱
秋曉凄然枕簟凉，小窗殘月尚臨牀。追尋夢境烟雲散，起傍荷花風露香。慨念關河心黯黯，諦觀身世意茫茫。樽中有酒聊須醉，造物於人自叵量。
有感 李綱
三年再謫墮江湖，何啻經行萬里餘。環繞真同循磨蟻，羈窮更類局轅駒。自憐許國心猶壯，却笑謀身術巳疏。二聖未還民未靖，尚思痛哭奏囊書。
小塘 李綱
誰使精廬鑿小塘，坐令天女試新粧。風搖翠蓋珊珊響，露裛紅衣冉冉香。棋罷雨聲來絕巘，夢回月影上脩廊。我生本自無根蔕，觸處爲家殊未央。
飛雲 李綱
飛雲遊碧虚，夭矯龍蛇勢。因風態無窮，抱日色增麗。飄然欲安歸，出岫非本意。爲霖竟何成，跂望增歎喟。
讀留侯傳有感 李綱
秦人失鹿解其紐，羣雄競逐死誰手。天方注意隆準公，故使留侯作賓友。圯上老人親授書，言從志合真其偶。捕取項籍如嬰兒，指麾諸將猶獵狗。運籌决勝帷幄中，楚漢存亡良已久。誰言劉季田舍翁，秪聽人言本無有。但能信用子房謀，何妨抱持戚姫日飲酒。
東軒夜坐 李綱
苒苒流年催白頭，此生那向此淹留。天髙露下物華肅，月澹風清僧宇幽。河底光芒螢照水，草間悲怨蚓吟秋。夜凉人閑家千里，别是羈臣一段愁。
浴罷追和東坡韻 李綱
華髪短且稀，無事蘭湯沐。及兹秋暑闌，頭垢資一浴。平生冠裳汗，往咎不可復。聊將清泠泉，濯此空洞腹。荒山薪易採，巨斛水良足。融融氣通膚，爛爛光溢目。枵然勺用瓢，何必池甃玉。呼童爲爬背，自勝飛燕沃。振衣絺綌涼，晞汗風前竹。却來就繩牀，一枕睡初熟。忘世安用愁，抛書且休讀。夢中期汗漫，萬里歸一矚。吾生真寄耳，來者亦何卜。沛然乘天遊，無心且緣督。
次韻謫居三適 旦起理髪 李綱
未能運河車，上泝泥丸宫。鬢髪忽已華，颯若冒雪松。清晨起自理，濯此萬里風。蕭蕭櫛齒快，淅淅氣脉通。呼兒助千徧，緩手無怱怱。我生本疏懶，誤墮軒冕中。野馬就羈靮，何如霧生鬃。握髪諒未能，散髪聊與同。金丹變鬒色，緣合亦易逢。逝將弄雲海，一訪安期公。
次韻謫居三適 午窗坐睡 李綱
涉世幾滅頂，欲爲多掣肘。功名如浮雲，於我亦何有。惟兹華胥國，風土諳已久。坐中可斷取，聊試維摩手。昏昏一卷書，兀兀三杯酒。飄然到其鄉，自覺樂而壽。嗟我蒲柳姿，未老先已朽。何嘗慕管蕭，但欲師廣受。未能脫羈束，洗濯愈瑕垢。已矣姑兩忘，蘧蘧學莊叟。
次韻謫居三適 夜臥濯足 李綱
養生貴養足，不假衾與裯。温温斗水間，可以解我憂。月露夜寂寂，風雨寒颼颼。呼童具盆湯，足若雙蜺投。老來嗜坐臥，突兀鷹在韝。有時起游行，恍訝煙雲浮。自從飽滌濯，此病良已瘳。虚堂日千轉，輕捷如沐猴。
懷季言弟并簡仲輔叔易 李綱
我昔謫沙溪，爾送至虎丘。相攜觀劍池，共坐蒼崖陬。霜寒草木衰，肅肅天地秋。慷慨論世故，豈復知離愁。中間謫雲安，爾病家山留。獨與仲及叔，分攜浙江頭。潮聲來海門，風雨助颼颼。銀濤蹙天起，泛此一葉舟。及玆謫武昌，爾復從我遊。回環溪壑間，渺若雙沙鷗。長江快清曠，廬阜探奇幽。行盡江南山，始次湖外州。傳聞浙郡兵，盗用官庫矛。夜深赤白丸，殺吏起相讎。懷家動歸心，觸熱遽還輈。作别今幾時，此情浩難收。塊處誰共語，把酒無與酬。憑髙欲望遠，獨上黄鶴樓。吳越天杳杳，風煙晚悠悠。顧嗟禰處士，坐困鸚鵡洲。胡虜氣方横，盗賊起如蟊。中原腤鋒鏑，江漢屯貔貅。爾歸議遷徙，已有定論不。黄屋尚飄泊，吾敢懷燕休。但願復相見，一解無窮憂。泫然念蒼生，豈爲吾身謀。
次韻張子公見寄二首  其一 李綱
處世何殊夢裏人，大千沙界幾迴巡。萬緣盡處方爲我，一念生時已是塵。幻境是誰從出沒，舌根何物辨甘辛。安心須到無心地，始契如來清浄身。
次韻張子公見寄二首  其二 李綱
功名身外兩悠悠，有意功名已可羞。與世浮沉非我意，觀時進退豈人謀。不能爲國闢百里，祗欲歸耕老一疇。禍福死生皆默定，初非捨去亦非求。
余久不飲酒雨過晚凉悠然獨酌戲成此篇 李綱
崎嶔歷落真可笑，飄泊流離初不羞。蒼髯華髮老張鎬，火色鳶肩窮馬周。身長九尺安所用，命酒一斗聊銷憂。醉中起舞頗自得，慷慨不知風雨秋。
葉落 李綱
鏗然一葉已驚秋，况復紛紛巧見投。振槁不禁風淅淅，催寒長共雨颼颼。洞庭波起初微脱，雲夢霜髙浩不收。舞砌穿帷不須掃，蕭騷從伴逐臣愁。
去歲寓長沙遊道林嶽麓真天下絕景也今相去不遠無因再遊賦詩見意 李綱
衡山之陬湘水濱，道林嶽麓天下少。蟠岡複嶺相掩重，石磴松門遞縈繞。經行多在煙靄間，臺殿半開雲木杪。衲僧宴坐禪寂餘，朝磬暮鐘清杳杳。憑髙曠望楚天闊，志氣已逐飛鴻矯。橘洲楓浦指顧中，俯視更覺長沙小。風檣浪舶千艘屯，丹樓粉堞百雉繚。蒼茫曉色散平川，點綴殘霞映疏蓼。從來篇翰誰最優，沈宋杜韓争表表。古今塵跡散煙雲，獨有斯文傳不了。隔年清賞回首空，斯欲再遊真漭渺。蒼梧九疑雲漠漠，青草洞庭風嫋嫋。有時幽夢一到之，覺來枕席清秋曉。人間萬事不由人，安得忘情逐猿鳥。
五哀詩 楚三閭大夫屈原 李綱
楚懷聽秦誑，身作咸陽鬼。當時屈原争，坐困椒蘭毁。襄王復不悟，遠作江南徙。行吟沅湘間，形槁顔色悴。著書稱離騷，風雅齊厥理。鴟鴞况小人，鸞鳳喻君子。眷眷不忘君，一篇三致意。紉蘭採杜若，冠佩空自偉。舉世混濁中，誰與同樂此。忠臣會遇難，千古共一軌。人情疏骾亮，物能使軟美。存亡反覆間，悔及良晚矣。嗟嗟屈子心，芳潔疇與比。日月可争光，塵垢安能滓。聊從太史卜，肯逐漁父醉。甘葬魚腹中，懷沙汨羅水。千秋身後名，芬馥同茝芷。夫豈椒蘭徒，據勢長不死。
五哀詩 漢梁王太傅賈誼 李綱
賈生公輔器，弱冠遊漢廷。髙論帝王略，妙極理亂情。出意對詔令，驚倒諸老生。從容畫籌策，籍籍飛英聲。是時漢初定，頗雜秦覇稱。力還治古制，物物與正名。改朔易服色，庶幾禮樂興。儀章悉草具，輿議當公卿。豈知絳灌徒，譖毁如建瓴。天子疏不用，謫去長沙城。翩然渡湘水，投書弔屈平。棄鼎寶康瓠，鉛刀鈍青萍。微言豈悼屈，聊復以自評。長沙地卑濕，安得壽且寧。及觀鵩鳥賦，頗覺生死輕。晚奉宣室對，夜半前席聽。文帝豈易遇，所言略施行。雖不位卿相，儒者良已榮。梁王墜馬死，泣涕亦傷生。受任乃如此，孤忠本精誠。奈何君臣義，澆薄返不明。緬懷古人心，使我氣拂膺。
五哀詩 漢處士禰衡 李綱
禰生抱逸韻，乃是古之狂。負才頗傲物，齒少氣方剛。懷刺遊許下，漫滅竟摧藏。肯從屠沽兒，借面與弔喪。偉哉孔文舉，國寶借路傍。上書薦一鶚，欲使觀翺翔。振翼雲漢間，永垂虹蜺光。飛兔與腰褭，滅沒不可望。觀其慰辭薦，器識豈易量。平生輕魏祖，縱口成否臧。召令爲鼓吏，閱試當改装。蹀{⻊習}初散步，摻撾作漁陽。聲節既悲壯，容態隨低昂。岑牟與單絞，裸袒易故裳。卻來坐軍門，畫地聲琅琅。曹瞞黠如鬼，嗜殺猶虎狼。縮手不敢動，送與劉及黄。娛賓賦鸚鵡，節奏陵笙簧。援筆不加點，粲然已成章。髙才竟爲累，蘭麝空餘香。至今鸚鵡洲，葭葦秋蒼蒼。醜哉殺士名，千古不可忘。
五哀詩 唐中書令禇遂良 李綱
貞觀萃羣英，實爲太平基。禇公初侍書，遂以骾亮知。諌疏屢獻納，對揚竭論思。翩如丹山鳳，來爲簫韶儀。飛鳥自依人，此言已堪嗤。更云譖劉洎，厥理尤足疑。賢者雖已矣，可以此心推。薫蕕難共器，梟鸞不同棲。故令敬宗輩，汙染成瑕疵。我觀永徽間，武氏盗政機。禍端始牀第，幾使國祚移。當時河南公，力諍伏丹墀。頓首願還笏，丐身田里歸。義氣動人主，回天初庶幾。鄙哉英公勣，一言遂成非。坐令牝鷄晨，啄喪靡有遺。元勳顧命老，遠竄湘江湄。茫然不復召，詎憶抱頸時。卑濕所不堪，須髪盡成絲。至今潭府帖，志士生長悲。
唐工部員外郎杜甫 李綱
子美以詩鳴，今古無對手。當時謫仙人，長句頗先後。精深律切處，故自非其偶。而况郊島徒，何敢窺户牖。有如登岱宗，衆山皆培塿。又如觀武庫，劍戟靡不有。髙辭嫓丘墳，古意篆蝌蚪。蒼蒼雪中松，濯濯風前柳。雲煙紛卷舒，雷電劃奔走。澹然衆態俱，沾丐隨所取。平生忠義心，多向詩中剖。憂國與愛君，誦說不離口。饑寒窘衣食，容貌村野叟。自以稷契期，此理人勝不。中興作諫臣，戎馬方踐蹂。上疏救房琯，亦足知素守。一跌不復振，造物意豈苟。欲使窮吟哦，専志如矇瞍。辛苦盗賊中，妻子或顛仆。布衾冷似鐵，晨爨乏升斗。冒雪斸黄精，呼兒理魚笱。蕭條秦隴間，不廢詩千首。依嚴遂入蜀，幕府備賓友。草堂浣花溪，頗復事南畝。亂離又飄泊，纍若喪家狗。雲安麴米春，巫峽風土陋。扁舟下瞿唐，留滯湖湘久。家事竟何成，丹訣空繫肘。淒涼耒陽縣，醉死竟坐酒。雖煩微之銘，不返鄠杜柩。誰將樽中渌，一酹泉下朽。詩篇垂琳琅，長作蛟龍吼。
黄陵廟 李綱
湘妃廟貌枕江湄，不見當年鼓瑟時。玉佩風搖雲冉冉，翠帷煙濕草離離。淒涼清淚留班竹，寂寞深林叫子規。斷簡遺編杳難考，無人爲立退之碑。
望九疑 李綱
洞庭渺漭蘆葦秋，九疑聯綿煙靄浮。重瞳一去不復返，蒼梧雲物空疑愁。兩階干羽久寂寞，千古夷夏相仇讎。安得垂衣轉琴軫，薫風爲解吾民憂。
去歲道巴陵登岳陽樓以望洞庭真天下之壯觀也因誦孟浩然氣蒸雲夢澤波撼岳陽城之句追古今絕唱用以爲韻賦詩十篇  其一 李綱
登樓窺洞庭，滄波渺無際。波間起飛龍，慘澹带雲氣。雲雷倐變滅，天水共澄霽。矯首望君山，鏡面青螺髻。
去歲道巴陵登岳陽樓以望洞庭真天下之壯觀也因誦孟浩然氣蒸雲夢澤波撼岳陽城之句追古今絕唱用以爲韻賦詩十篇  其二 李綱
地枕江湖闊，秋來多鬰蒸。山城少見日，霧雨長冥冥。今夕定何夕，月華風露清。於此興不淺，欄干聊復憑。
去歲道巴陵登岳陽樓以望洞庭真天下之壯觀也因誦孟浩然氣蒸雲夢澤波撼岳陽城之句追古今絕唱用以爲韻賦詩十篇  其三 李綱
秋色到極浦，層空靄行雲。長劍撫玉珥，欲降雲中君。桂旗澹偃蹇，風馭何繽紛。淹留豈予願，沐浴空蘭薫。
去歲道巴陵登岳陽樓以望洞庭真天下之壯觀也因誦孟浩然氣蒸雲夢澤波撼岳陽城之句追古今絕唱用以爲韻賦詩十篇  其四 李綱
此身墮江湖，恍若在清夢。夢中亦何爲，思古亦長慟。心馳關塞遠，目與飛鴻送。賈客不知愁，淒然笛三弄。
去歲道巴陵登岳陽樓以望洞庭真天下之壯觀也因誦孟浩然氣蒸雲夢澤波撼岳陽城之句追古今絕唱用以爲韻賦詩十篇  其五 李綱
江湖渺無涯，悵然懷震澤。地分吳楚遠，天共雲水白。鱸魚正堪膾，蟹螯亦可擘。何日歸去來，秋風思遷客。
去歲道巴陵登岳陽樓以望洞庭真天下之壯觀也因誦孟浩然氣蒸雲夢澤波撼岳陽城之句追古今絕唱用以爲韻賦詩十篇  其六 李綱
西風木葉脫，洞庭水層波。蘋芷滿洲渚，有懷憂思多。眇眇帝子愁，欲降山之阿。蘭蒸奠桂酒，浩唱聞九歌。
去歲道巴陵登岳陽樓以望洞庭真天下之壯觀也因誦孟浩然氣蒸雲夢澤波撼岳陽城之句追古今絕唱用以爲韻賦詩十篇  其七 李綱
湖光如鏡平，風雨一搖蕩。蜿蜒舞翠蛟，洶湧疊銀浪。帆檣走陣馬，勢出霄漢上。吾生幸可惜，何事魚腹葬。
去歲道巴陵登岳陽樓以望洞庭真天下之壯觀也因誦孟浩然氣蒸雲夢澤波撼岳陽城之句追古今絕唱用以爲韻賦詩十篇  其八 李綱
濯足洞庭波，秋髙翠增岳。美人渺何在，使我懷抱惡。悠悠江湖深，坐阻關山邈。採蘭亦寄之，終朝不盈握。
去歲道巴陵登岳陽樓以望洞庭真天下之壯觀也因誦孟浩然氣蒸雲夢澤波撼岳陽城之句追古今絕唱用以爲韻賦詩十篇  其九 李綱
重湖望不極，秋色藹殘陽。洲渚雲沙白，菰蒲霜葉黄。飛帆適沅澧，迴鴈過瀟湘。楚客經行處，依然蘭芷香。
去歲道巴陵登岳陽樓以望洞庭真天下之壯觀也因誦孟浩然氣蒸雲夢澤波撼岳陽城之句追古今絕唱用以爲韻賦詩十篇  其一○ 李綱
江湖秋日暮，遠客若爲情。宿舸沙邊纜，征鴻雲外聲。星河搖倒景，鼓角起江城。去國同王粲，登臨百感生。
促織 李綱
促織哀吟不自勞，草根牀下夜蕭騷。我爲逐客宜無寐，何事齁齁至日髙。
秋風二首次子美韻  其一 李綱
秋風淅淅吹南山，胡騎憑陵窺漢關。金輿玉輦幸沙漠，兩載于今猶未還。中原道路盡豺虎，擇肉漸覺來荆蠻。運籌帷幄策安在，毋事推注移文間。
秋風二首次子美韻  其二 李綱
秋風淅淅吹客衣，日光奄奄寖已微。自我行吟楚澤畔，三月不通家問稀。清霜冷落歲將暮，僕御借問何時歸。我今萍梗任飄泊，懷土却悟從來非。
次韻艾宣畫四首 竹鶴 李綱
磊落胎仙誰最宜，此君節操凛霜威。琴心試與彈三疊，從看婆娑舞羽衣。
次韻艾宣畫四首 黄精鹿 李綱
黄精苗盛雪初融，疊疊峰巒紫翠重。巖前雙鹿臥底事，秪應眷日長新茸。
次韻艾宣畫四首 杏花白鷼 李綱
春入羣芳此最妍，露枝煙蘂褭成團。不知閑客來何處，獨傍花枝仔細看。
次韻艾宣畫四首 蓮龜 李綱
紅粧翠蓋曉參差，水面浮游有戲龜。誰道千年解巢葉，也知曳尾已多時。
西風行 李綱
西風隕髙梧，秋暑退殘熱。豈不欣微凉，寤歎驚急節。歲華聿云暮，露氣繁霜結。干戈随凝陰，虜騎壯勝鐵。邊防久凋殘，河洛據戎羯。中原無長城，何以限逸越。傳聞今年春，關輔已蹀血。强兵健馬區，乘間肆陵蔑。况兹柔脆鄉，豈復勞齕齧。江漢非不深，天險爲人設。要害無重兵，一葦自可絕。恬然不爲備，廟筭豈有說。翠華果何從，大計宜早决。緬懷沙漠寒，矯首望漢月。杳無鴻鴈來，寧不野鼠掘。何時金鳳輦，復返蒼龍闕。羣生有安堵，國恥稍一雪。努力肉食謀，傍觀心已折。
畫草蟲八物 蚊 李綱
所志惟一飽，聚聲如雷車。秋來腹長饑，撲撲喙作花。
畫草蟲八物 蠅 李綱
情態真可憎，畫成因誤墨。薨薨亂雞鳴，慘慘變白黑。
畫草蟲八物 蜂 李綱
杪忽腰如壺，聯綿窠若屋。毋輕懷袖間，防此蠆尾毒。
畫草蟲八物 蝶 李綱
粉翅搖春暉，翩翾自來往。勿貪花草香，觸此饑蛛網。
畫草蟲八物 螳螂 李綱
飄飄綠衣郎，怒臂欲當轍。君王求勇士，嘉爾能仗節。
畫草蟲八物 蜻蜓 李綱
雙睛碧珠瑩，四翅青羅薄。但知逐飛蚊，不復顧黄雀。
畫草蟲八物 蟪蛅 李綱
戚戚鳴歲暮，不知有春秋。肯信鯤與鵬，同作逍遥遊。
畫草蟲八物 絡緯 李綱
露下草根冷，戞然長悲鳴。誰知兩股間，能作無窮聲。
讀二疏傳 李綱
都門供張設祖道，冠蓋如雲聲浩浩。送車百兩知爲誰，太傅少傅同歸老。道傍觀者爲泣下，賢哉大夫能自保。酒酣禮畢辭决去，脫若林泉放魚鳥。當時宣帝重法律，視遇公卿同隸皂。楊惲所坐秪語言，趙韓之誅亦草草。故令二傅動歸心，未必筋骸果衰稿。父子相隨出漢關，歸來自覺故鄉好。黄金散盡宴親賓，日治酒殽供灑掃。肯將田宅遺子孫，清白傳家最堪寶。寂寥千載想風流，知止不辱何其早。
著迂論有感 李綱
長笑梁谿翁，平生有餘拙。於今欲行古，無乃亦癡絕。施之廊廟間，放步足已跌。下帷更潛思，又復廣陳說。從來坐言語，得謗今未歇。曾不少創懲，譊譊祇强聒。惟堪覆醬瓿，詎足議往轍。掉頭謂不然，此理君未察。立言與行事，垂世初不别。身窮言乃彰，貽範有前哲。周文拘羑里，易象乃成列。仲尼道不行，褒貶代賞罰。屈原困椒蘭，澤畔採薇蕨。離騷體風雅，光可争日月。虞卿罷趙相，梁魏頗屑屑。世亦傳春秋，端爲窮愁設。聖賢垂簡編，往往因憤發。避謗不著書，陸子良已黠。區區禍福間，何足議宏達。泛覽古人心，一一可坐閲。大略觀規模，微情析毫髪。幽光發干將，潛慝戮饕餮。會有知我人，玩味爲擊節。安知千載後，觀樂無季札。豈能繼潛夫，粗可倣荀悅。子雲方草玄，解嘲何可缺。
建炎行 李綱
金寇初犯闕，太歲在丙午。殊恩擢樞廷，愧乏涓埃補。兩河未奠枕，杖鉞出宣撫。乞身緣謗讒，竄謫旅湘溆。明年丁未夏，被命尹天府。頗聞環京畿，四面盡豺虎。金湯雖可恃，憂在人不禦。見危思致命，入援裒義旅。旌麾亘江湄，畏景觸隆暑。忽傳元帥檄，果有城破語。鑾輿幸沙漠，妃后辭禁籞。皇孫與帝子，取索及稚乳。禮文包旂裳，樂器載筍簴。金繒罄公私，技巧到機杼。空餘宗廟存，無復薦簋簠。凄凉蒼龍闕，寂寞玉華廡。疇能供衘粟，誰與獻肥羜。無從執羈靮，安得生翅羽。號慟絕復蘇，灑淚作翻雨。繼聞宣赦書，寶位居九五。神明有依歸，率土盡呼舞。皆言湯武姿，勇智天所與。向來使賊營，英氣讋驕虜。建牙出危城，帝命纉鴻緒。不然艱難中，何以脫猰貐。兹讎不戴天，兄弟及父母。嘗膽思報吳，枕戈懲在莒。齊侯何足稱，句踐不須數。周漢獲再興，宣光定神武。願言覲行在，玉色親黻黼。丹誠遂披陳，秘策得宣吐。謀身雖拙計，許國心獨苦。片言儻有合，丐骨歸壠畝。飛帆過金陵，鼓柁適淮浦。遥傳告大廷，命相比申甫。顧兹斗筲器，何以動堯禹。深惟特達知，感慨激肺腑。如何日月光，可以螢爝助。舍舟行汴堤，驅車赴延佇。傷心兵火餘，民物亦凋痩。中使乘馹來，茶藥寵賜予。拜恩丘山重，坐使瘵癘愈。行行近南都，戈甲震金鼓。將佐迎路傍，往往多舊部。冠蓋如雲屯，賜燕金果圃。謝免徑造朝，淚落濕殿礎。初稱宗社危，天地同憤怒。次陳國多難，實啓中興主。末言樗散材，初不堪梁柱。鼎顛將覆餗，棟橈必傾宇。況兹扶顛危，正賴肱與股。大舜舉臯陶，小白相仲父。耕莘與釣渭，端不乏伊吕。惟當愽詢訪，考慎作心膂。封章屢懇辭，帝曰莫如女。往作礪與舟，不復容傴僂。叩額宸扆前，臣敢論僞楚。易姓建大號，厥罪在砧斧。奈何坐廟堂，乃與臣等伍。更效老獵師，十事聽裁處。天子亮精誠，一一皆可許。因陳禦戎策，用此敢予侮。河外須救援，屏蔽資捍拒。問誰可驅策，因薦亮與所。京師當一到，九廟陳鼎俎。却爲巡幸計，不可去中宇。南陽光武興，形勢亦險阻。西通關陜區，東與江淮距。三巴及嶺海，寶貨可運取。據要争權衡，黠虜謀必沮。募兵益貔貅，買馬增牧圉。號令新幟旗，仗械飭干櫓。軍容久不振，整頓就規矩。潢池盜弄兵，羣惡相嘯聚。偏師命剪除，快若貓捕鼠。餘寇悉款降，分隸歸籍簿。蒐裒將帥材，賞罰頗有序。經營年歲間，庶可事大舉。滅敵還兩宮，雪恥示千古。却隆太平基，不愧宗與祖。豈知肘腋間，乃有椒蘭妬。含沙初射影，聚毒陰中蠱。規模欲破碎，謀議漸齟齬。固知骾峭姿，自不敵媚嫵。恨無回天力，剔此木中蠧。安能破銅山，但志燃郿塢。時危敢尸禄，抗疏願引去。涕泗對冕旒，非不戀軒宁。君臣以義合，無使赭舂杵。帝度不可留，乃聽上印組。扁舟返東吳，却理梁谿櫓。多言更萋菲，貝錦成罪罟。尚荷皇天慈，薄譴居鄂渚。我來雪霏霏，及此歲將暮。崎嶇山谷間，避寇如避弩。行盡江南山，始踏湖北土。風煙愁浩蕩，鴻鴈拆儔侣。沉吟白雲飛，悵望黄鶴翥。晴川俯漢陽，葭菼滿鸚鵡。家山渺安在，幽夢到别墅。三年再謫官，繚絡萬里路。浮遊幻境中，塵跡歎仰俯。翠華尚蒙塵，吾敢念門户。但嗟機會失，事勢契先誤。今年寇益横，春夏蹂京輔。萬騎略秦關，餘毒被陳汝。五陵氣葱葱，中原鬰膴膴。棄置不復論，彌望皆莽鹵。旌旃滿江淮，寇鈔連齊魯。六飛竟何從，秋晚尚江滸。何時包干戈，禮瑞奠璜琥。斯民安田疇，餘穀棲廩庾。四方道路通，舟車走商賈。吁嗟乎蒼天，乃爾艱國步。譬猶大厦傾，著力事撐柱。居然聽頽覆，此身何所措。又如抱羸瘵，邪氣久已痼。不能親藥石，乃復甘粔籹。膏肓骨髓間，性命若絲縷。安得和緩徒，舉手爲摩拊。馴致海宇康，蒼生有環堵。
中秋望月有感寄叔易季言并簡仲輔弟 李綱
前年河內中秋月，玉帳初寒鐵衣滑。羽書狎至不成眠，坐伴清光到明發。是時季弟在幕中，病隔紗窗共談說。出師未捷身已危，繼被宸章召還闕。去年中秋寓宋都，金針篆字看除書。夜同叔弟坐月下，仰望赤氣環斗樞。經營兩河初就緒，斥罷將帥良非圖。陵晨廷争不可得，上還印綬歸東吳。今年謫官旅湖外，又值中秋有佳氣。纖雲四卷天無河，月色滿庭如潑水。緬懷諸季會合難，但與阿宗相勞慰。舉杯邀月應笑人，處處相逢萬餘里。我生端遇國步艱，出入將相三年間。功名富貴亦何有，慨念四海悲汍瀾。心馳沙漠關塞遠，身墮江湖風露寒。不須更問世間事，但願對月身常閑。
張子公再得湖倅因書寄之 李綱
吳興别去久飄蓬，清夢時遊苕霅中。十里荷開生色畫，四圍波泛水晶宫。喜君再擁朱轓貳，顧我今成白髪翁。儻幸寛恩聽歸去，定須相訪五湖東。
膠山蘭若幽勝予寓梁谿久而未之到聞翁士特攜家居其間賦詩見意 李綱
聞道膠山寺，幽深過惠山。僧房穿窈窕，石溜落孱顔。地僻車馬絕，山空松桂環。鐘聲清靄外，刹影白雲間。旅泊君得計，飄流吾念還。時危暫安適，景勝且躋攀。耿耿寸心赤，蕭蕭雙鬢斑。搶攘憫甌越，寂寞墮荆蠻。風月三千首，軒裳五兩綸。戎車傷浩蕩，綵服羨斒斕。天地旌麾滿，江湖鷗鷺閑。何時共樽酒，世路正多艱。